প্রতিবছর পুনর্নির্মাণ করা হয় যে ঐতিহাসিক মসজিদ\nমুসলিম সভ্যতার অন্যতম প্রধান নিদর্শন হলো মসজিদ। যুগে যুগে যে সকল স্থানে মুসলমানরা বসতি গড়ে তুলেছে, সেখানেই তারা নতুন নতুন মসজিদ নির্মাণ করেছে। মুসলিম বিশ্বাস অনুসারে, ঘরে বসে নামাজ আদায়ের চেয়ে মসজিদে নামাজ আদায় করা উত্তম। ইসলামের প্রাথমিক যুগে মসজিদে নামাজ আদায়ের পাশাপাশি নানা সামাজিক কার্যক্রমও সংগঠিত হতো। অর্থাৎ মসজিদ ছিল তাদের সকল কর্মকাণ্ডের কেন্দ্রবিন্দু।\nস্থানীয় মুসল্লিদের অর্থনৈতিক ও সাংস্কৃতিক সক্ষমতা এবং ঐতিহাসিক পরম্পরার ভিন্নতার কারণে মসজিদসমূহের নির্মাণ-শৈলীতে নানা রকমফের দেখা যায়। সম্ভবত এর একটি উত্তম নিদর্শন হলো আফ্রিকার দেশ মালির ডিজেনি শহরে অবস্থিত ঐতিহাসিক মসজিদ ‘দ্য গ্রেট মস্ক অব ডিজেনি’; যা আমাদের এশিয়া বা আরব অঞ্চলের মসজিদের গঠন প্রণালী থেকে অনেকটাই ভিন্ন।\nডিজেনি মসজিদের নির্মাণপদ্ধতি এখন পর্যন্ত আধুনিক প্রযুক্তি'মুক্ত'! মাটি, বালু ও পানির সাহায্যে নির্মাণ করা হয়েছে মসজিদটি। অবশ্য দেয়ালের গাঁথুনি শক্ত করতে নির্দিষ্ট দূরত্ব পরপর তাল গাছের কাঠ ব্যবহৃত হয়েছে, স্থানীয় ভাষায় যাকে বলা হয় ‘টোরন’।\nমাটি দিয়ে নির্মিত হওয়ায় প্রতি বছরই মসজিদটির কিছু অংশ অথবা পুরো অংশ সংস্কার করতে হয়। সেই হিসেবে সম্ভবত এটিই বিশ্বের একমাত্র প্রাচীন মসজিদ, যা প্রতি বছর পুনর্নির্মাণ করতে হয়। এছাড়া এই মসজিদটিই বিশ্বের সর্ববৃহৎ মাটি ও বালু দ্বারা নির্মিত মসজিদ।\nমালির ঐতিহ্যবাহী মসজিদ ‘দ্য গ্রেট মস্ক অব ডিজেনি’; Photo Credit: Peter Yeung\nমালির দক্ষিণাঞ্চলে সাহারা মরুভূমির উত্তপ্ত বালুকাময় জমিনের বুক চিরে বয়ে গেছে বানি নদী। এই নদীর তীরেই গড়ে উঠেছে ঐতিহ্যবাহী ডিজেনি মসজিদ। দূর থেকে মসজিদটি দেখলে যে কারোর চোখে এক অসাধারণ দৃশ্যপট ফুটে উঠবে। মসজিদটির উচ্চতা প্রায় ২০ মিটার এবং দৈর্ঘ্য প্রায় ৯১ মিটার। আফ্রিকার স্থানীয় সুদানো-সাহেলাইন স্থাপত্য শৈলীতে নির্মিত হয়েছে এটি।\n১৯৮৮ সালে এই মসজিদ ও ডিজেনি শহরকে বিশ্ব ঐতিহ্য হিসেবে তালিকাভুক্ত করে ইউনেস্কো। আনুমানিক খ্রিস্টপূর্ব ২৫০ সালে ডিজেনি শহরের গোড়াপত্তন ঘটে। সে হিসেবে এটি আফ্রিকান সাব-সাহারান অঞ্চলের অন্যতম প্রাচীন শহর। কিন্তু ১৩ থেকে ১৮ শতকের মধ্যে এর অভূতপূর্ব উন্নয়ন সাধিত হয় এবং গুরুত্বপূর্ণ বাণিজ্যিক পথ হিসেবে স্বীকৃতি পায়।\nএখানে লবণ, স্বর্ণসহ নানা মূল্যবান পণ্যের বৃহৎ বাজার গড়ে ওঠে। এ সময় বাণিজ্যিক সূত্রে অনেক মুসলিম বণিক আফ্রিকা অঞ্চলে আগমন করেন এবং তাদের সংস্পর্শে এসে অনেক স্থানীয় বাসিন্দা ইসলাম ধর্ম গ্রহণ করেন।\nমসজিদটিতে পৃথকভাবে এমন তিনটি সুউচ্চ মিনার রয়েছে; Photo Credit: Paul de Roos\nধারণা করা হয়, ১২ থেকে ১৩ শতকের মধ্যবর্তী কোনো এক সময় এই মসজিদটি নির্মাণ করা হয়। কথিত আছে, সুলতান কুনবুরু ধর্মান্তরিত হয়ে ইসলাম ধর্ম গ্রহণ করলে তিনি স্বেচ্ছায় তার নিজস্ব রাজপ্রাসাদ ভেঙে সেখানে এই মসজিদটি নির্মাণ করেন।\nপরবর্তীকালে কুনবুরুর উত্তরাধিকারগণ নানা সময়ে এটির সংস্কার করেন এবং নকশায় পরিবর্তন আনেন। তবে বর্তমানে মসজিদটি যে নকশায় বর্তমান আছে, তা ১৯০৭ সালে নির্মাণ করা হয়েছে। মূলত প্রাকৃতিক দুর্যোগে পুরোপুরি ভেঙ্গে পড়ায় মসজিদটির নকশা একাধিকবার পরিবর্তিত হয়েছে। তবে সকল নকশাতেই ইসলামি নিদর্শন সুস্পষ্ট ছিল- যেমনটি এখন পর্যন্ত বহাল আছে।\nঅতীতকাল থেকে বর্তমান পর্যন্ত অত্র অঞ্চলে ইসলামের প্রচার-প্রসারে এই মসজিদটি গুরুত্বপূর্ণ ভূমিকা পালন করছে। বিশেষত, এখন পর্যন্ত মসজিদের রাস্তায় নিয়মিত পবিত্র কুরআন শিক্ষার আসর বসতে দেখা যায়।\nমসজিদটিতে পৃথকভাবে তিনটি সুউচ্চ মিনার রয়েছে। এছাড়া শতাধিক মিনার সদৃশ ছোট ছোট কাঠামো রয়েছে। মিনারগুলোর মাঝে সারিবদ্ধভাবে তাল গাছের একাধিক খন্ড গেঁথে দেয়া হয়েছে, যার সাথে খ্রিস্টান চার্চের নকশার কিছুটা সাদৃশ্য পাওয়া যায়।\nএ কারণে ১৯০০ সালে ফরাসি সাংবাদিক ফেলিক্স দুবাইস মালি থেকে ফিরে এসে দাবি করেন, চার্চের অনুকরণে এই মসজিদটি নির্মাণ করা হয়েছে! তবে বিশেষজ্ঞদের মতে, চার্চ নয়, বরং স্থানীয় স্থাপত্যশৈলী অনুসরণ করেই মসজিদটি নির্মাণ করা হয়েছে।\nমসজিদের রাস্তায় নিয়মিত পবিত্র কুরআন শিক্ষার আসর বসে; Photo Credit: Peter Yeung\nপ্রচণ্ড গরমের দিনেও মসজিদটির অভ্যন্তরীণ পরিবেশ অত্যন্ত ঠাণ্ডা থাকে। এর অভ্যন্তরে একসাথে প্রায় ৩ হাজার মানুষ নামাজ আদায় করতে পারে।\nমসজিদের দেয়াল ও ছাদের ভার বহন করার জন্য ব্যবহার করা হয়েছে ৯০টি মজবুত কাঠের কলাম। অভ্যন্তরে আলো, বাতাস প্রবেশ করার জন্য ছাদ ও দেয়ালে রাখা হয়েছে একাধিক জানালা। তবে সমস্যা হয় বর্ষা-মৌসুমে। এ সময় বৃষ্টির পানিতে মসজিদের দেয়াল ও ছাদ আংশিকভাবে ক্ষতিগ্রস্থ হয়।\nএ কারণে স্বেচ্ছাশ্রমের ভিত্তিতে প্রতি বছরের এপ্রিল মাসে মসজিদটির পুনর্নির্মাণ উৎসব পালিত হয়, যাকে স্থানীয় ভাষায় বলা হয় ‘লা ক্রিপিসাজি’ বা 'পলস্তারা দিবস'। মূলত জুলাই থেকে আগস্ট মাস পর্যন্ত মালিতে ভাড়ি বৃষ্টিবর্ষণ হয়, এর আগেই মসজিদটি সংস্কার করে প্রস্তুত রাখা হয়।\nবর্তমানে প্রতিবছর মসজিদের খুব সামান্য অংশই ক্ষতিগ্রস্থ হয়। তারপরেও প্রতি বছর এই সংস্কারকাজ চালু রাখার মূল কারণ হচ্ছে- উৎসবটি উদযাপন করা। কেননা এতে স্থানীয় বাসিন্দাদের প্রায় সকলে অংশগ্রহণ করে এবং এটি তাদের দীর্ঘদিনের ঐতিহ্য।\nউৎসবের আগের রাতেই এলাকাবাসী পুরো শহরকে দারুণভাবে সাজায় এবং তারা আল্লাহর কাছে তাদের পাপকর্মের জন্য ক্ষমা চায়। এরপর তারা ‘লা নুটি’ নামক বিশেষ নৃত্য প্রদর্শন করে এবং রাস্তায় হেঁটে হেঁটে বিভিন্ন শোকগাথা ও ধর্মীয় সঙ্গীত গাইতে থাকে। তারপর সকাল থেকে তারা মসজিদ সংস্কারের কাজে শুরু করেন।\nপ্রতি বছরের এপ্রিল মাসে মসজিদটির পুননির্মাণ উৎসব পালিত হয়; Photo Credit: Paul de Roos\nমসজিদের নির্মাণকাজে অংশগ্রহণ করতে পারা ডিজেনি শহরের প্রত্যেক বাসিন্দার জন্য গর্বের ব্যাপার। কেননা এটি একই সাথে তাদের কাছে সৌভাগ্য ও পুণ্যের কাজ। তবে একসাথে সকল মানুষকে এই কাজে অংশগ্রহণের সুযোগ দেওয়া বেশ কঠিন হয়ে পড়ে।\nএজন্য প্রত্যেক সমাজ থেকে একটি করে প্রতিনিধি দলকে এই সংস্কার কাজে অংশগ্রহণের সুযোগ দেওয়া হয়। তারা খুব যত্ন সহকারে দেয়ালে নতুন করে মাটির প্রলেপ প্রদান করেন এবং ক্ষতিগ্রস্থ জায়গা সংস্কার করেন। প্রায় ৮০ জন পেশাদার মিস্ত্রি তাদের কার্যক্রম পরিচালনা ও পর্যবেক্ষণ করেন।\nসাধারণত যুবকদের এই কাজে বেশি অংশগ্রহণের সুযোগ দেওয়া হয়। তারা মাথায় ঝুড়িতে করে বানি নদী থেকে কাদা সংগ্রহ করেন এবং তা দেয়ালের প্রলেপ হিসেবে ব্যবহার করেন।\nপ্রত্যেক টিমকে প্রলেপ দেয়ার জন্য নির্দিষ্ট অংশ নির্ধারণ করে দেওয়া হয়। যাদের প্রলেপ সবচেয়ে সুন্দর হয়, তাদেরকে ৫০,০০০ আফ্রিকান ফ্রাঙ্কা (বাংলাদেশি টাকায় প্রায় ৭১ হাজার টাকা) পুরস্কার প্রদান করা হয়।\nএই পুরস্কার মালির অর্থনৈতিক বাস্তবতায় বেশ বড় পুরস্কার- যেখানে ডিজেনি শহরের বহু মানুষের দৈনিক আয় ৭০ টাকারও নীচে!\nমসজিদটির সংস্কার কাজের একটি দৃশ্য; Photo Credit: Paul de Roos\nমূল কাজে শুধুমাত্র বাছাইকৃতরা অংশগ্রহণ করতে পারলেও পদ্ধতিগতভাবে সমগ্র শহরবাসীই এতে অংশগ্রহণ করেন। এমনকি শিশুরাও তাদের সমাজের প্রতিনিধি দলকে কাদা সংগ্রহের কাজে সহায়তা করে। নারীরা তৃষ্ণার্ত শ্রমিকদের পানি পান করানোর কাজে ব্যস্ত থাকেন। মজার ব্যাপার হলো, বছরের শুধুমাত্র এই একটি দিনেই নারীরা উক্ত মসজিদের অভ্যন্তরে প্রবেশ করতে পারেন।\nমসজিদ সংস্কারের এমন ঐক্যবদ্ধ প্রচেষ্টার নজির সম্ভবত বর্তমান বিশ্বের আর কোথাও নেই। একটি মসজিদ পুরো ডিজেনি শহরবাসীকে ভ্রাতৃত্বের বন্ধনে আবদ্ধ করে রেখেছে। ডিজেনির মেয়র বালাসিনো ইয়ারো বলেন-\nএই মসজিদ আমাদের ঐক্যের প্রতীক। প্রতিবছর এটি আমাদের একত্র হতে সহায়তা করে। প্রত্যেক গোত্রের প্রতিনিধি দলের সুষম অংশগ্রহণ এখানকার সামাজিক ঐক্যের বহিঃপ্রকাশ ঘটায়। এটি আমাদের জন্য বড় ধরনের প্রাপ্তি।\nThis article is in Bangla language. It is about The Great Mosque at Djenné.\nNeccessary references are hyperlinked in this article.


চিকিৎসকদের আন্দোলন : পশ্চিমবঙ্গে হাসপাতালে অচলাবস্থা\nকাগজ ডেস্ক : ভারতের পশ্চিমবঙ্গে চলমান জুনিয়র চিকিৎসকদের আন্দোলনের ফলে সরকারি হাসপাতালের চিকিৎসা ব্যবস্থায় অচলাবস্থার সৃষ্টি হয়েছে। এরই মাঝে আন্দোলনের ঢেউ আছড়ে পড়তে শুরু করেছে বেসরকারি নার্সিং হোম ও ক্লিনিকগুলোতে। গত সোমবার কলকাতার নীলরতন সরকারি মেডিকেল কলেজ হাসপাতালে (এনআরএস) এক রোগীর মৃত্যু ও তার জেরে মৃতের আত্মীয়স্বজনের হাতে চিকিৎসককে মারধরের ঘটনায় এ আন্দোলনের সূত্রপাত হয়।\nজানা যায়, ওই দিন মারধরের ঘটনায় গুরুতর আহত হয়ে নার্সিং হোমে ভর্তি হতে হয় এনআরএস হাসপাতালের জুনিয়র চিকিৎসক পরিবহ মুখোপাধ্যায়কে। পরে তারই প্রতিবাদে এনআরএস হাসপাতালের জুনিয়র ডাক্তাররা চিকিৎসা পরিসেবা বন্ধ করে অবস্থান বিক্ষোভে বসেন। পরবর্তী সময়ে ওই ঘটনায় সংহতি প্রকাশ করে রাজ্যজুড়ে সব সরকারি মেডিকেল কলেজের জুনিয়র চিকিৎসকরা ৪৮ ঘণ্টার জন্য চিকিৎসাসেবা বন্ধ করে দেন।\nআন্দোলনের ফলে চূড়ান্ত ভোগান্তিতে পড়েন রোগীরা। তিন দিন ধরে কোনোরকম চিকিৎসাসেবা না পেয়ে ফিরে যাচ্ছেন তারা। বুধবার বন্ধ রাখা হয় রাজ্যের সব সরকারি হাসপাতালের বহির্বিভাগের সেবা। ভেঙে পড়ে জরুরি চিকিৎসা ব্যবস্থাও। ফলে গোটা রাজ্যে কয়েকজন রোগীর মৃত্যুর ঘটনা ঘটে।\nএদিকে ওই অচলাবস্থা কাটাতে আন্দোলনরত জুনিয়র চিকিৎসকদের কাছে আবেদন করে রাজ্য সরকার। স্বাস্থ্য দপ্তরের এক বিবৃতিতে বলা হয়, জনস্বাস্থ্য জরুরি পরিসেবা। জুনিয়র ডাক্তারদের কর্মবিরতি আন্দোলনের জেরে পরিসেবা পাচ্ছেন না রোগীরা। হয়রানির শিকার হচ্ছেন সাধারণ মানুষ। এটা কোনোভাবেই কাম্য নয়।\nবিবৃতিতে আরো বলা হয়, জুনিয়র ডাক্তারকে মারধরের ওই ঘটনায় সব রকম প্রশাসনিক ব্যবস্থা নেয়া হয়েছে। পুলিস এ ব্যাপারে পাঁচজনকে গ্রেপ্তার করেছে এবং জামিন আবেদন খারিজ করে তাদের পুলিশ হেফাজতে পাঠিয়েছেন আদালত। মুখ্যমন্ত্রী মমতা বন্দ্যোপাধ্যায় ব্যক্তিগতভাবে বিষয়টির ওপর নজর রাখছেন। এ ছাড়া আহত পরিবহ মুখোপাধ্যায়ের চিকিৎসার সব খরচ রাজ্য সরকার বহন করবে বলে জানানো হয়। অন্যদিকে বিবৃতির প্রতিক্রিয়ায় জুনিয়র ডাক্তারদের জন্য যথাযথ নিরাপত্তার ব্যবস্থা গ্রহণে রাজ্য সরকারের প্রতি আহ্বান জানান আন্দোলনকারীরা। সরকার এ ব্যাপারে প্রয়োজনীয় পদক্ষেপ না নেয়া পর্যন্ত আন্দোলন চালিয়ে যাওয়ার হুমকি দেন তারা। পশ্চিমবঙ্গের রাজ্যপাল কেশরিনাথ ত্রিপাঠী জুনিয়র ডাক্তারদের কর্মবিরতি তুলে নেয়ার আবেদন জানালেও কোনো কাজ হয়নি। এদিকে বৃহস্পতিবার মুখ্যমন্ত্রীর এক বক্তব্যের জেরে পরিস্থিতি আরো জটিল হয়ে পড়েছে। গতকাল কলকাতার এসএসকেএম হাসপাতালে গিয়ে চলমান আন্দোলনকারীদের ওপর ক্ষুব্ধ হয়ে মমতা বলেন, এরা ডাক্তার! কী ভেবেছে ওরা? অনেকে নাটক করছে। যারা নাটক করছে, তাদের বিরুদ্ধে ব্যবস্থা নেয়া হবে। কাদের বুদ্ধিতে কাজ করছে ওরা? ডাক্তারিতে হিন্দু-মুসলমান হয় না। এতদিন ধরে কিসের বিক্ষোভ চলছে। যারা এসব করছেন পলিটিক্যালি খেলছেন। চিকিৎসায় রাজনীতি বরদাশত নয়। কাদের ভোট দিয়েছেন ভাবুন! কাদের বুদ্ধিতে এসব চলছে, সবাই বুঝতে পারছে। এগুলো মেনে নেব না।\nযারা আন্দোলন করছে তারা বহিরাগত দাবি করে মমতা আরো বলেন, অবিলম্বে কাজে যোগ দিতে হবে চিকিৎসকদের। আজকের মধ্যে যারা কাজে যোগ দেবে না, সরকার তাদের দায়িত্ব নেবে না। চার ঘণ্টা সময়সীমা বেঁধে দেয়া হলো। এর মধ্যে কাজে যোগ না দিলে এসেনসিয়াল সার্ভিস মেইনটেন্যান্স অ্যাক্ট (এসমা) জারি করব।\nহাসপাতালের ভেতরে মুখ্যমন্ত্রী যখন এ বক্তব্য দিচ্ছিলেন, তখন বাইরে বিক্ষোভে ফেটে পড়েন জুনিয়র ডাক্তাররা। ‘আমরা বিচার চাই’ বলে ¯েøাগান তুলতে থাকেন তারা। বিক্ষোভ দেখান মুখ্যমন্ত্রীকে ঘিরেও। হাসপাতালে জরুরি এক বৈঠকে বসে জুনিয়র ডাক্তাররা ওই বক্তব্যের জন্য মমতাকে নিঃশর্ত ক্ষমা চাইতে হবে বলে দাবি তোলেন।\nমমতার বক্তব্যের পর পরই আরো পারদ চড়তে থাকে আন্দোলনে। তার বক্তব্যের প্রতিবাদে পদত্যাগ করেন এনআরএস হাসপাতালের সুপার সৌরভ চট্টোপাধ্যায় ও অধ্যক্ষ শৈবাল মুখোপাধ্যায়। একই কারণে পদত্যাগ করেন রাজ্যের বিভিন্ন হাসপাতালের প্রায় একশর মতো চিকিৎসক। দিল্লির এইমস-এর চিকিৎসকরাও কলকাতার জুনিয়র চিকিৎসকদের সঙ্গে সংহতি প্রকাশ করেন। এদিকে মমতার বক্তব্যের সূত্র ধরে রাজনৈতিকভাবে মাঠে নেমেছে বিজেপি। মমতার সমালোচনা করে দলটির নেতা মুকুল রায় বলেন, আহত চিকিৎকদের প্রতি কোনো সহানুভূতি নেই মুখ্যমন্ত্রী মমতা বন্দ্যোপাধ্যায়ের।\nতিনি জুনিয়র চিকিৎসকদের হোস্টেল ছাড়ার যে কথা বলছেন, তা অনৈতিক। তার বক্তব্য স্বৈরাচারী মনোভাবের প্রকাশ। তার পদত্যাগ করা উচিত। তিনি স্বরাষ্ট্রমন্ত্রী হিসেবে ব্যর্থ, স্বাস্থ্যমন্ত্রী হিসেবে ব্যর্থ। পদত্যাগ করা উচিত এই মুহূর্তেই। হিটলারকেও হার মানিয়েছেন মুখ্যমন্ত্রী।


সরকারি শিশু পরিবারে ‘শিশুরা’ আসলে কেমন আছে? - হাসান হামিদ\nপিতৃমাতৃহীন কিংবা পিতৃহীন দরিদ্র শিশুদের ভরণপোষণ, শিক্ষা, প্রশিক্ষণ এবং উপযুক্ত মর্যাদায় সমাজে পুনর্বাসনের জন্য আমাদের দেশের বিভিন্ন জেলা ও উপজেলায় রয়েছে ৮৫টি সরকারি শিশু পরিবার। এগুলো পরিচালনা করছে সমাজসেবা অধিদফতর। আর সমাজ সেবা অধিদফতর সমাজকল্যাণ মন্ত্রণালয়ের নিয়ন্ত্রণাধীন। সরকারি শিশু সদন বা শিশু পরিবার ব্যবস্থাপনা নীতিমালা এবং শিশু আইন ২০১৩ এর মাধ্যমে এসব প্রতিষ্ঠানের কার্যক্রম চলে। ১৮ বছর বয়স পর্যন্ত এতিম শিশুদের পারিবারিক পরিবেশে স্নেহ-ভালবাসা ও আদর-যত্নের সাথে লালন পালন করাই এই প্রতিষ্ঠানের উদ্দেশ্য। পাশাপাশি শিক্ষা ও বৃত্তিমূলক প্রশিক্ষণ প্রদান এবং নিবাসীদের শারীরিক, বুদ্ধিবৃত্তিক ও মানবিক উৎকর্ষতা সাধনে কাজ করা। কিন্তু সরকারি শিশু পরিবারগুলোর পরিচালনা যে সন্তোষজনক নয়, তা বোঝা যাচ্ছে সম্প্রতি প্রকাশিত এক প্রতিবেদনে। শুধু তাই নয়, নানা অনিয়মে সরকারি শিশু পরিবারে ভুগছে নিবাসীরা। বয়স কম হওয়ায় ভুক্তভোগী এসব শিশু প্রতিবাদ করছে না ভয়ে। আর সমাজ সেবা অধিদফতর বলছে, করোনাভাইরাস সংক্রমণের এই সময়ে সরকারি শিশু পরিবার থেকে পালিয়ে গেছে ২ হাজার ৯১৭ জন শিশু।\nজানা যায়, ১৯৬১ সালে শিক্ষা দফতর থেকে স্টেট অরফানেজগুলোর পরিচালনার দায়িত্ব সমাজকল্যাণ পরিদফতরের ওপর ন্যাস্ত করা হয়। এই স্টেট অরফানেজ বা সরকারি এতিমখানাগুলোকে পরবর্তী সময়ে সরকারি শিশু সদন হিসেবে নামকরণ করা হয়। বর্তমানে পারিবারিক পরিবেশে এতিম শিশুদের ছোট ছোট দলে বিভক্ত করে সার্বক্ষণিক তত্ত্বাবধান ও সহচর্য দেওয়ার মাধ্যমে প্রতিপালনের জন্য শিশু সদনগুলোকে সরকারি শিশু পরিবারের রূপান্তরিত করা হয়েছে। ১৯৪৪ সালের এতিমখানা এবং বিধবা সনদ আইন, ১৯৭৪ সালের শিশু আইনের বিধান মোতাবেক পিতৃ-মাতৃহীন বা পিতৃহীন এতিম ও দুঃস্থ শিশুদের পূর্ণমর্যাদা দেওয়া, তাদের অধিকার এবং স্বার্থ সংরক্ষণ বিষয়ে যথাযথ গুরুত্ব দেওয়া হয়। অধিদফতরের পরিচালকবৃন্দ ও কর্মকর্তারা সদর দপ্তর পর্যায়ে এবং মাঠপর্যায়ে তত্তাবধায়কগণ সরকারি শিশু পরিবার পরিচালনার সাথে সংশ্লিষ্ট। জেলা সমাজসেবা কার্যালয়ের উপপরিচালক ও সহকারী পরিচালকগণ মাঠ পর্যায়ের প্রতিষ্ঠান তদারকি এবং মাঠ পর্যায় ও সদর দপ্তরের মধ্যে সমন্বয় সাধন করে থাকেন। মাঠ পর্যায়ে জেলা প্রশাসকের নেতৃত্বে শিশু পরিবার পরিচালনার জন্য একটি ব্যবস্থাপনা কমিটি রয়েছে। সংশ্লিষ্ট সরকারি শিশু পরিবারের তত্ত্বাবধায়ক এই কমিটির সদস্য-সচিব হিসেবে কাজ করেন।\nসূত্র বলছে, সারাদেশে ৮৫টি সরকারি শিশু পরিবার রয়েছে। এর মধ্যে শূন্য থেকে ছয় বছর বয়সী শিশু প্রতিপালনের জন্য রয়েছে ৬টি। বাকি ৭৯টিতে ৬ থেকে ১৮ বছর বয়সী পিতৃহীন ও পিতৃ-মাতৃহীন শিশুদের সরকারি খরচে প্রতিপালন করা হয়। জেলা সদর ও কিছু কিছু উপজেলায় অবস্থিত এসব শিশু পরিবার ৪৩টি বালক, ৪১টি বালিকা ও ১টি বালক-বালিকাদের জন্য। এই শিশু পরিবারগুলোতে মোট অনুমোদিত আসন সংখ্যা ১০৩০০টি। এর মধ্যে বালক আসন ৫৪৫০টি এবং বালিকা আসন ৪৮৫০টি। কিন্তু ১০ হাজার ৩০০ শিশু প্রতিপালনের সংস্থান থাকলেও সেখানে বর্তমানে ৭ হাজার ৩৮৩ জন ছেলে-মেয়ে আছে। খালি আছে ২ হাজার ৯১৭টি আসন। সমাজ সেবা অধিদফতর বলছে, করোনার সময়ে অনেক শিশু চলে গেছে। কিন্তু আর ফেরত আসেনি। প্রশ্ন হচ্ছে, এসব শিশু এতিম। তাদের তেমন কেউ নেই। তাহলে তারা চলে যাচ্ছে কেন? কিংবা কোথায় যাচ্ছে সে তথ্যও অধিদফতর জানে না! অভিযোগ রয়েছে, ১৮ বছর পূর্ণ হওয়ার পর শিশু পরিবার থেকে বেরিয়ে ৯৮ শতাংশ ছেলে-মেয়ে তাদের কারিগরি শিক্ষা ও প্রশিক্ষণ কোনো কাজে লাগাতে পারছে না। যদিও মন্ত্রণালয় বলছে, দেশের সরকারি শিশু পরিবারগুলোর অসহায় এতিম শিশুদের প্রশিক্ষণের মাধ্যমে কর্মসংস্থানের উদ্যোগ তারা নিয়ে থাকে। সরকারি শিশু পরিবারগুলোতে থাকা অবস্থায় শিশুরা প্রয়োজনীয় সব সুযোগ-সুবিধা পেয়ে থাকে। কিন্তু সেখান থেকে বের হওয়ার পর অনেকে বিপথগামী হয়ে পড়ে। এমনকি কেউ কেউ মাদকাসক্ত ও কর্মহীন অবস্থায় চরম অনিশ্চিত জীবনে পা বাড়ায়। এ অনিশ্চিয়তা দূর করতে শিশুদের শিশু পরিবার থেকে বের হওয়ার আগেই প্রয়োজনীয় প্রশিক্ষণের মাধ্যমে স্বনির্ভর করার উদ্যোগ নেওয়া হয়।\nগণমাধ্যমে প্রকাশিত খবরে অনেক হতাশার চিত্র উঠে আসে। বিভিন্ন সঙ্কটে থাকে এসব পরিবারের শিশুরা। অনেক সময় বরাদ্দের অর্থ ঠিকমত খরচ করা হয় না। কয়েক বছর আগে এ সংক্রান্ত সংবাদ পত্রিকায় এসেছিল। কোথাও আবার লোকবল কম থাকায় সেবা পায় না তারা। উদাহরণ হিসেবে পিরোজপুরের শিশু পরিবারের আবাসন ও লোকবল সংকটের কথা বলা যায়। জানা গেছে, এই শিশু পরিবারে (বালিকা) আবাসন ও লোকবল সংকট রয়েছে। ছোট ২টি জরাজীর্ণ ভবনে শিশু ও স্টাফদের কষ্ট করে থাকতে হয়। আর শিশুদের দেখাশোনার জন্য ১৯ জন কর্মকর্তা-কর্মচারীর পদ থাকলেও ১১ পদই শূন্য। সংশ্লিষ্ট কর্মকর্তারা বলছেন, খুব দ্রুত সব সংকট সমাধানে উদ্যোগ নেওয়া হবে। আবার কুমিল্লার সরকারি বালিকা শিশু পরিবার কর্তৃপক্ষ বলছে, বিরাজমান নানা সমস্যা এবং আর্থিক বরাদ্দ স্বল্পতার কারণে সেখানে অবস্থানকারী একশ` শিশুর মৌলিক চাহিদা পূরণ হচ্ছে না। সরকারি স্বল্প বরাদ্দ দিয়েই এসব শিশুদের খাদ্য-বস্ত্র, শিক্ষা-চিকিৎসা, প্রসাধনীসহ বিভিন্ন চাহিদা মেটাতে গিয়ে হিমশিম খেতে হচ্ছে ওই শিশু পরিবার কর্তৃপক্ষকে। তাছাড়া গণপূর্ত বিভাগ পরিত্যক্ত ঘোষিত করেছে ১৮টি সরকারি শিশু পরিবার ও একটি ছোটমনি নিবাসের হোস্টেল। এগুলো বসবাসের জন্য ঝুঁকিপূর্ণ হওয়ায় পুনঃনির্মাণ করা জরুরি। এ রকম হাজারো সমস্যা নিয়ে চলছে এসব শিশু পরিবার।\nসেভ দ্য চিলড্রেন প্রকাশিত ‘কিপিং চিলড্রেন আউট অব হার্মফুল ইনস্টিটিউশন: হোয়াই উই শুড বি ইনভেস্টিং ইন ফ্যামিলি-বেজড কেয়ার’–এ বিভিন্ন গবেষণা ও নানা দেশের অভিজ্ঞতা বিশ্লেষণ করে দেখানো হয়েছে, শিশুদের জন্য প্রতিষ্ঠান আসলে মোটেই নিরাপদ নয়। তাদের বাস করা প্রয়োজন পরিবারে। কিন্ত এতিম এসব শিশুদের ক্ষেত্রে আর কোনো উপায় নেই। আর সরকারি শিশু পরিবারের ঠাঁই হয় সাধারণত বাবা-মা নেই বা মা আছে বাবা নেই এমন শিশুদের। অভিভাবকবঞ্চিত এসব শিশুর প্রতি সংশ্লিষ্ট কর্তৃপক্ষের আরও একটু বাড়তি নজর দেওয়া উচিত বলে মনে করি।\nNo Comments on সরকারি শিশু পরিবারে ‘শিশুরা’ আসলে কেমন আছে?Posted in ARTICLES By Hasan HamidPosted on April 5, 2022 April 5, 2022 Tagged হাসান হামিদ


২৮ ফেব্রুয়ারি ২০২১, রবিবার ০৪:১৮:৫৭ এএম\n২০ জানুয়ারি ২০২১ ০৮:৪৩:১১ এএম বুধবার\nদ্বিতীয় ধাপের ৬০টি পৌরসভা নির্বাচনে বিদ্রোহী প্রার্থীদের জয়জয়কার। শনিবার অনুষ্ঠিত এ নির্বাচনে ৩৮ পৌরসভায় মেয়র পদে স্বতন্ত্র প্রার্থীরা মাঠে ছিলেন। এর মধ্যে আওয়ামী লীগের ২১ জন ও বিএনপির ৯ জন বিদ্রোহী প্রার্থী ছিলেন। বিদ্রোহী এসব মেয়রপ্রার্থীদের মধ্যে এক ডজন জয়ী হয়েছেন। তাদের এই জয় দুই দলের প্রার্থী বাছাই প্রক্রিয়াকে প্রশ্নের মুখে ফেলে দিয়েছে।\nনির্বাচন কমিশন সূত্রে জানা গেছে, বিজয়ী বিদ্রোহী মেয়রদের মধ্যে ছয়জন ক্ষমতাসীন আওয়ামী লীগের রাজনীতি করে আসছেন, বিএনপির দুজন এবং চারজন অন্য দলের রাজনীতি করে আসছেন। তারা নিজ দল থেকে মনোনয়ন না পেয়ে প্রার্থী হয়েছেন।\nতৃণমূলের মতামতকে গুরুত্ব না দিয়ে নিজেদের বলয়ের লোকদের প্রার্থী করায় দলগুলোকে এর মাশুল দিতে হয়েছে। জনপ্রিয় প্রার্থীকে মনোনয়ন না দেওয়ায় অনেক এমপি-মন্ত্রীর ঘনিষ্ঠ প্রার্থীও নির্বাচনে পরাজিত হয়েছেন।\nযেসব এলাকায় বিদ্রোহীরা জয়ী হয়েছেন\nআড়ানী : রাজশাহীর আড়ানী পৌরসভায় দলীয় মনোনয়ন পেয়েও পরাজিত হয়েছেন পৌর আওয়ামী লীগের সভাপতি শহিদুজ্জামান শাহিদ। জয় পেয়েছেন আওয়ামী লীগের ‘বিদ্রোহী’ প্রার্থী মুক্তার আলী।\nনারিকেল গাছ প্রতীকে তিনি পেয়েছেন ৫ হাজার ৯০৪ ভোট। আওয়ামী লীগের প্রার্থী শহিদুজ্জামান শাহিদ নৌকা প্রতীকে পেয়েছেন ৪ হাজার ৩০০ ভোট।\nএই পৌরসভায় নৌকার প্রার্থী সবচেয়ে কম ৭৭ ভোট পেয়েছে পররাষ্ট্র প্রতিমন্ত্রী শাহরিয়ার আলমের কেন্দ্রে। অন্যদিকে এখানে বিদ্রোহী প্রার্থী পেয়েছেন এক হাজার ১৯৮ ভোট।\nখোঁজ নিয়ে জানা গেছে, আড়ানী আওয়ামী লীগে অভ্যন্তরীণ কোন্দলে জর্জরিত।\nবেলকুচি : সিরাজগঞ্জের বেলকুচি পৌরসভার নির্বাচনে আওয়ামী লীগের প্রার্থী আশানুর বিশ্বাস পরাজিত হয়েছেন। আওয়ামী লীগের বিদ্রোহী প্রার্থী মো. সাজ্জাদুল হক রেজা জিতেছেন।\nরেজার বড় ভাই উপজেলা পরিষদের চেয়ারম্যান এবং আওয়ামী লীগের শিক্ষা ও মানবসম্পদবিষয়ক সম্পাদক নুরুল ইসলাম সাজেদুল।\nজানা গেছে, এই নির্বাচনে নৌকার প্রার্থীর পক্ষে কাজ না করে বিদ্রোহী প্রার্থীকে ‘মদদ’ দেওয়ার অভিযোগে তাকেসহ আরও কয়েকজনকে দল থেকে বহিষ্কারের সুপারিশ করা হয়েছে।\nজানা গেছে, পৌর নির্বাচনে দলের মনোনয়নের ক্ষেত্রে মো. সাজ্জাদুল হক রেজা তৃণমূলের ভোটে প্রথম হয়েছিলেন। তারপরও তিনি দলীয় মনোনয়ন পাননি।\nসাবেক মন্ত্রী ও জেলা আওয়ামী লীগের সাবেক সভাপতি আব্দুল লতিফ বিশ্বাস প্রভাব খাটিয়ে তার স্ত্রীকে দলীয় মনোনয়ন পাইয়ে দিয়েছিলেন বলে স্থানীয়ভাবে আলোচনা রয়েছে।\nএছাড়া আগে উপজেলা পরিষদ নির্বাচনে তার বিরুদ্ধে দলের প্রার্থীর পক্ষে কাজ না করার অভিযোগ রয়েছে।\nফলে স্থানীয় আওয়ামী লীগের ভোট দুই ভাগে বিভক্ত হয়ে যায়। প্রকাশ্যে এমপির এমন পক্ষপাতিত্বে ভোটের মাঠে পরাজিত হন নৌকার মনোনীত প্রার্থী বেগম আশানুর বিশ্বাস।\nধনবাড়ী : টাঙ্গাইলের ধনবাড়ী পৌরসভা নির্বাচনে আওয়ামী লীগের বিদ্রোহী প্রার্থী মনিরুজ্জামান বিজয়ী হয়েছেন। তিনি পেয়েছেন ৮ হাজার ৯৬৩ ভোট।\nতার নিকটতম প্রতিদ্বন্দ্বী আওয়ামী লীগের প্রার্থী বর্তমান মেয়র খন্দকার মঞ্জুরুল ইসলাম তপন পেয়েছেন ৭ হাজার ৮০৪ ভোট।\nখোঁজ নিয়ে জানা গেছে, তৃতীয়বারের মতো মেয়র পদে দলীয় মনোনয়ন নিয়ে মাঠে ছিলেন খন্দকার মঞ্জুরুল ইসলাম তপন।\nআওয়ামী লীগের প্রেসিডিয়াম সদস্য কৃষিমন্ত্রী এবং স্থানীয় সংসদ সদস্য ড. আব্দুর রাজ্জাকের আপন মামাতো ভাই তপন উপজেলা আওয়ামী লীগের সাংগঠনিক সম্পাদক।\nমেয়র হওয়ার আগে ইউনিয়ন পরিষদের চেয়ারম্যানও ছিলেন তিনি। তবে জনপ্রতিনিধি হিসেবে অভিজ্ঞ হলেও দলে এবার তার মনোনয়ন নিয়ে বিভক্তি সৃষ্টি হয়েছে। তার ফুপাতো ভাই বর্তমানে উপজেলা চেয়ারম্যান।\nবীরগঞ্জ : দিনাজপুরের বীরগঞ্জ পৌরসভায় জিতেছেন আওয়ামী লীগের বিদ্রোহী প্রার্থী মোশাররফ হোসেন বাবুল। তিনি পেয়েছেন ৩ হাজার ৯৯৩ ভোট।\nসেখানে নৌকা প্রতীক পেয়েও পরাজিত হয়েছেন আওয়ামী লীগের প্রার্থী মো. নুর ইসলাম। তিনি পেয়েছেন ৩ হাজার ৯৪৬ ভোট। মোশাররফ হোসেন বাবুল গত নির্বাচনেও বিদ্রোহী প্রার্থী হয়ে নির্বাচন করে জিতেছিলেন।\nএবার বিদ্রোহী প্রার্থী হওয়ার পর তাকে পৌর আওয়ামী লীগের সভাপতি পদ থেকে বহিষ্কার করা হয়েছিল। খোঁজ নিয়ে জানা গেছে, মোশাররফ হোসেন বাবুলের পরিবার এলাকায় বেশ প্রভাবশালী।\nতার পরিবারের আরও একাধিক সদস্য আওয়ামী লীগ ও সহযোগী সংগঠনের গুরুত্বপূর্ণ পদে রয়েছেন। গত নির্বাচনে আওয়ামী লীগের দলীয় প্রার্থীর বিপক্ষে নির্বাচন করেও মোশাররফ হোসেন বাবুল প্রায় ৪৬০০ ভোট পেয়ে জিতেছিলেন।\nঅন্যদিকে আওয়ামী লীগের প্রার্থী পেয়েছিলেন মাত্র ১৬০০ ভোট। জানা গেছে, পৌরসভা প্রতিষ্ঠিত হওয়ার পর থেকে বর্তমান পর্যন্ত নৌকা নিয়ে কেউ নির্বাচিত হতে পারেনি। প্রতিবার ভোটের মাঠে বাধা হয়ে দাঁড়িয়েছে দলটির অভ্যন্তরীণ কোন্দল।\nনাগেশ্বরী : কুড়িগ্রামের নাগেশ্বরী পৌরসভায় দলীয় বিদ্রোহী প্রার্থী মোহাম্মদ হোসেন ফাকুর কাছে পরাজিত হয়েছেন আওয়ামী লীগের মনোনীত প্রার্থী ফরহাদ হোসেন ধলু।\nনৌকা প্রতীক নিয়েও তিনি পেয়েছেন ৫ হাজার ৭২৬ ভোট। অন্যদিকে বিদ্রোহী প্রার্থী ফাকু ১১ হাজার ৯৭৪ ভোট পেয়ে নির্বাচিত হয়েছেন। এই পৌরসভায় নৌকার প্রার্থী ৬ হাজারের অধিক ভোটে পরাজিত হয়েছেন।\nজানা গেছে, এই পৌরসভা নির্বাচনের আগে তৃণমূলের ভোটে মোহাম্মদ হোসেন ফাকু পেয়েছিলেন ৪৬ ভোট। অপরদিকে ফরহান হোসেন ধলু পেয়েছিলেন মাত্র ৩ ভোট।\nকিন্তু ছোটভাই স্থানীয় সংসদ সদস্য হওয়ায় নানা কৌশলে মনোনয়ন বাগিয়ে নেওয়ার অভিযোগ ছিল তার বিরুদ্ধে। যে কারণে নির্বাচনে স্থানীয় আওয়ামী লীগ ও সহযোগী সংগঠনের নেতাকর্মীরা তার পক্ষে ছিল না।\nস্থানীয় বিরোধের কারণে বিদ্রোহী প্রার্থীর পক্ষে কাজ করেন স্থানীয় আওয়ামী লীগের একটি বড় অংশ। ফলে ভোটের মাঠে হেরে যান নৌকার মনোনীত প্রার্থী ফরহাদ হোসেন ধলু।\nগাইবান্ধা : গাইবান্ধার সদরে আওয়ামী লীগের প্রার্থী ছিলেন শাহ মাসুদ জাহাঙ্গীর কবির (মিলন)। এই পৌরসভায় আওয়ামী লীগের আরও তিনজন বিদ্রোহী ছিল।\nসেখানে জয়লাভও করেছে আওয়ামী লীগের বিদ্রোহী প্রার্থী মো. মতলুবর রহমান। অন্য বিদ্রোহী প্রার্থীরা হলেন আহসানুল করিম লাচু ও সদস্য ফারুক আহমেদ এবং মতবুর রহমান।\nখোঁজ নিয়ে জানা গেছে, অভ্যন্তরীণ কোন্দলে জর্জরিত গাইবান্ধা আওয়ামী লীগের রাজনীতি। একদিকে দলীয় কোন্দল, অন্যদিকে পৌরসভা নির্বাচনের মাঠে একাধিক বিদ্রোহী থাকায় পরাজিত হয়েছেন আওয়ামী লীগের মনোনীত প্রার্থী।\nবিএনপির বিদ্রোহী মেয়রপ্রার্থী\nদ্বিতীয় ধাপে পৌরসভা নির্বাচনে মাত্র চারটিতে জয় পেয়েছে বিএনপি। প্রার্থী বাছাইয়ের ক্ষেত্রে অনেক পৌরসভায় জনপ্রিয় নেতাদের বাদ দেওয়ার অভিযোগ রয়েছে।\nফলে কয়েকটি পৌরসভায় বিএনপির বিদ্রোহী প্রার্থীরা নির্বাচনে প্রতিদ্বন্দ্বিতা করেন। এর মধ্যে দুটি পৌরসভায় দলের বিদ্রোহী প্রার্থী জয়লাভ করেছে।\nদল থেকে তাদের মনোনয়ন দেওয়া হয়নি। উল্টো দলের সিদ্ধান্তের বাইরে গিয়ে নির্বাচন করায় তাদের বহিষ্কারও করা হয়।\nদলের সিদ্ধান্তকে চ্যালেঞ্জ জানিয়ে তারা নির্বাচনে অটল থাকে। এমনকি শেষ পর্যন্ত বিজয় লাভ করে। এরা হলেন- সুনামগঞ্জের জগন্নাথপুরে আক্তারুজ্জামান আক্তার ও বগুড়ার শেরপুরে জানে আলম খোকা।\nবগুড়ার শেরপুরে জানে আলম খোকা স্থানীয়ভাবে বেশ জনপ্রিয়। দল থেকে তাকে মনোনয়ন দিতে তৃণমূলের নেতাকর্মীরা জোর দাবি জানান।\nতৃণমূলের মতামতকে তোয়াক্কা না করে এ পৌরসভা থেকে স্বাধীন কুমার কুণ্ডুকে দলীয় মনোনয়ন দেওয়া হয়। কেন্দ্রের এমন সিদ্ধান্ত মেনে নিতে পারেনি তৃণমূলের নেতাকর্মীরা।\nদলীয় সিদ্ধান্তের বাইরে গিয়ে নেতাকর্মীরা জানে আলম খোকার পক্ষে নির্বাচনী প্রচারে মাঠে নামেন। খোকাকে নির্বাচন থেকে সরে যেতে নানাভাবে চাপ দেওয়া হয়।\nকেন্দ্রীয় নেতারাও কয়েক দফা তার সঙ্গে বৈঠক করে নির্বাচন থেকে সরে যেতে অনুরোধ করেন। কিন্তু তিনি নির্বাচন করবেন বলে সাফ জানিয়ে দেন।\nপরে বাধ্য হয়ে তাকে দল থেকে বহিষ্কার করা হয়। বহিষ্কার হওয়ার পরও ভোট থেকে সরে দাঁড়াননি তিনি।\nশনিবার অনুষ্ঠিত নির্বাচনে দল মনোনীত প্রার্থীর চেয়ে দ্বিগুণ ভোট পেয়ে মেয়র নির্বাচিত হন। খোকা পান ৮৭৬৯ ভোট। অন্যদিকে বিএনপির প্রার্থী স্বাধীন কুমার কুণ্ডু পান ৪ হাজার ১৪৪ ভোট।\nএকই ঘটনা ঘটে সুনামগঞ্জের জগন্নাথপুর পৌরসভাতেও। উপজেলা বিএনপির সাবেক সভাপতি আক্তার হোসেন স্থানীয়ভাবে বেশ জনপ্রিয়। তিনি সাবেক মেয়রও ছিলেন।\nকিন্তু তার পরিবর্তে দলীয় মনোনয়ন দেওয়া হয় মো. হারুনুজ্জামানকে। এ নিয়ে এলাকার নেতাকর্মীরা তীব্র ক্ষোভ প্রকাশ করেন।\nদল থেকে মনোনয়ন দেওয়া না হলেও নির্বাচন করার ব্যাপারে অনড় থাকেন আক্তার হোসেন। ভোট থেকে সরে দাঁড়াতে কেন্দ্রীয় নেতারা তাকে চাপ দেন।\nকিন্তু কোনো চাপের কাছেই তিনি নত হননি। দলীয় সিদ্ধান্তের বাইরে গিয়ে নির্বাচন করায় তাকে দল থেকে বহিষ্কার করা হয়।\nকিন্তু নির্বাচনে এই বহিষ্কৃত নেতাই মেয়র নির্বাচিত হয়ে যান। তিনি পান ৮ হাজার ৩৭৮ ভোট। অন্যদিকে দলীয় প্রার্থী মো. হারুনুজ্জামান পান মাত্র ৮১৮ ভোট।\nপঞ্চম ধাপে ২৯ পৌরসভার ভোটের নির্বাচন আজ\nজয়পুরহাট পৌর নির্বাচনে নৌকায় চরলেন যারা\nশেষ মুহুর্তে জমে উঠেছে মাদারীপুর পৌরসভা নির্বাচনের প্রচার-প্রচারনা\nকলাপাড়ার ডালবুগঞ্জে নৌকা প্রতিকের নির্বাচনী অফিস ভাংচুর\nমিরসরাই পৌরসভা নির্বাচন\nসুষ্ঠ নির্বাচন নিয়ে শঙ্কা: কাউন্সিলর প্রার্থীর সংবাদ সম্মেলন\nব্রাহ্মণবাড়িয়ায় মেয়র প্রার্থীর মিছিলে ককটেল হামলা; আহত ২


এটা কীসের প্রমাণ, পৌরুষের না ছাগলামির? – Women Chapter\nফেব্রুয়ারি ২০, ২০২১, ২:১৭ পূর্বাহ্ণ\nফেসবুকে আমার বন্ধু তালিকায় অনেক নারী ও পুরুষ আছেন। আবার কয়েকজন ছাগলও আছে। কীভাবে বোঝা গেল তারা ছাগল? তাদের টাইমলাইনে প্রায়ই এক ধরনের ছবি খুব আহ্লাদের সঙ্গে প্রকাশ হয়। সেখানে দেখা যায় তিনি দাঁড়িয়ে আছেন (বলাবাহুল্য তিনি একজন পুংলিঙের) আর তার চারপাশে সব চেনা বা অচেনা অনাত্মীয় নারী। নারী পরিবৃত হয়ে তিনি হাসিমুখে একটি ছবি তুলেছেন। সেটি পোস্ট দিতে পেরে তার মুখের হাসি আরও বিস্তৃত হয়েছে।\nএ ধরনের ছবি আমি অনেকের টাইমলাইনে দেখেছি বিদেশের প্রেক্ষাপটেও। ধরুন তিনি আইফেল টাওয়ার বা কোন বিখ্যাত সমুদ্র সৈকতে বা কোন পাহাড় বা প্রাচীরের উপরে দাঁড়িয়ে আছেন। হয়তো কয়েকজন বিদেশিনীকে অনুরোধ জানিয়েছেন তার চারপাশ ঘিরে দাঁড়াতে। তারপর ছবি তুলেছেন। ফেসবুকে দিয়েছেন। সেসব ছবির নিচে কমেন্টও থাকে খুব মজাদার। অনেকে বলেন, ‘হিংসা হচ্ছে ভাই’, ‘কপাল করে এসেছেন ভাই’।\nআমি অবাক হয়ে ভাবি এসব ছবি দিয়ে তারা কীসের পরিচয় দেন? তারা কি বোঝাতে চান যে তারা খুব সুদর্শন, কিংবা অনেক নারী ‘তাদের পিছনে ঘোরে’? কিংবা বোঝাতে চান নারীদের মধ্যে তিনি খুব জনপ্রিয়? নাকি তিনি বোঝাতে চান তার পৌরুষ খুব উচ্চমানের, তাই নারীরা তার চারপাশে ভিড় জমিয়েছে! অনেকে আবার গ্রুপ ছবি তোলার সময় পাশে দাঁড়ানো কোন নারীর কাঁধে (বেশিরভাগ বিদেশি নারীর কাঁধে) হাত তুলে দিতে ভালোবাসেন। এতে হয়তো তিনি প্রমাণ করতে চান ওই নারীর সঙ্গে তার খুব ঘনিষ্ঠতা রয়েছে। মজার ব্যাপার অফিসিয়াল বা আনঅফিসিয়াল এ ধরনের ছবিতে কোন পুরুষ অন্য কোন পুরুষের কাঁধে হাত তুলে নিয়েছেন এমনটি সচরাচর চোখে পড়ে না।\nবিদেশে বেড়াতে গিয়ে চারপাশে অচেনা পুরুষদের নিয়ে হাসিমুখে ছবি তুলেছেন এমন কোন পুরুষের ছবি আমি এখনও দেখিনি। তবে অচেনা নারী নিয়ে হাসিমুখে ছবি তুলেছেন এমন অনেক ছবি ফেসবুকের টাইমলাইনে দেখেছি। নারীর কাঁধে হাততোলা অবস্থাতেও দেখেছি। ওইটুকু হাত তুলে দিয়ে তিনি কি প্রমাণ করতে চেয়েছেন যে, ওই স্বল্প সময়ে ধরুন দু’মিনিটের ভিতর নারীটির বা নারীদের সঙ্গে তার কোনরূপ সম্পর্ক স্থাপিত হয়ে গিয়েছিল? বা এরা তার প্রেমে পাগল?\nআমার কাছে কিন্তু এধরনের ছবিকে ছাগলামির বহিঃপ্রকাশ বা বিশেষ একটি ‘বডি স্প্রে’র বিজ্ঞাপন বলে মনে হয়।\nএই ছাগলামিটা শুধু যে তরুণরা করেন তা নয়। অনেক প্রায় বৃদ্ধ, মধ্যবয়সী, উপরে জোয়ান ভিতরে বৃদ্ধ এবং ঝুনাবৃদ্ধও এই ধরনের কাজকারবার করেন। তারা চেনা বা অচেনা কোন তরুণীর পাশে দাঁড়িয়ে ছবি তুলতে গিয়ে কেন জানি তাদের কাঁধে চট করে হাত তুলে দেন। অথবা পিঠের উপর হাত রাখেন। এদের মধ্যে অনেকে বেশ প্রথিতযশা। অনেকে বেশ বিখ্যাত বা হবু বিখ্যাত। এরাও কখনও কোন পুরুষ ভক্তর কাঁধে হাত রাখেন না। তারা নারী ভক্তের কাঁধে হাত রাখতে পছন্দ করেন। প্রতিবাদ করলে সঙ্গে সঙ্গে বলে ওঠেন, ‘হায় হায় আমি তো ওকে বোনের মতো বা মেয়ের মতো দেখি’। কেন যে তারা নারীদের ‘মেয়ের মতো, বা বোনের মতো দেখে স্নেহের প্রকাশ ঘটান’ কিন্তু কোন পুরুষকে ‘ভাইয়ের মতো বা পুত্রের মতো দেখে স্নেহের প্রকাশ’ ঘটান না তা কে জানে। অনেক নারী এই ধরনের বিব্রতকর পরিস্থিতিতে পড়ে চুপ থাকতে বাধ্য হন। হয়তো লোকটি এমনি বিখ্যাত বা শ্রদ্ধার আসনে রয়েছেন, হয়তো শিক্ষক বা পিতৃস্থানীয় কেউ, যে তখন চুপচাপ সরে দাঁড়ানো ছাড়া আর কোন উপায় থাকে না।\nএখানে আমি কয়েকজন নারীর কথাও বলতে চাই। তারা মাঝে মাঝে অমুক তমুক বিখ্যাত পুরুষ তার কাঁধে হাত রেখে বা তাকে জড়িয়ে ধরে দাঁড়িয়ে আছে এমন ছবি পোস্ট করে খুব তৃপ্তি লাভ করে। তারা দেখাতে চায় যে ওই বিখ্যাত পুরুষ আমার খুব ঘনিষ্ঠ। এদেরকেও আমার ফিমেল ছাগল বলে মনে হয়। আরে তোর কাঁধে হাত রেখেছে মানে যে ওই ব্যাটা তোর খুব ঘনিষ্ঠ তা নয়, ওতে বোঝা যায় তোর কাঁধে হাত রেখে ব্যাটা একধরনের আত্মতৃপ্তি পেয়েছে।\nএখন প্রশ্ন উঠতে পারে, আমার এই লেখার উদ্দেশ্য কী? উদ্দেশ্য একটাই, যেসব পুরুষরা ও নারীরা এই ধরনের ছবি দেন তাদের বুঝিয়ে দেয়া যে তারা ছাগল। ‘কাঁধে হাত তোলা’ পুরুষদের বলতে চাই, এভাবে অযথা নারীদের কাঁধে হাত তুলে দিবেন না। এটা ভদ্রতার পরিপন্থী এবং আপনার ছাগলত্বের প্রমাণ মাত্র, পৌরুষের প্রমাণ নয়।\nআরেকটি কথা, নারীদের উদ্দেশ্যে। যদি আপনার কাঁধে অনাকাঙ্খিতভাবে কেউ এমন হাত তুলে দেয় তাহলে কনুই চালিয়ে মৃদু গুঁতো মেরে তাকে হাত নামাতে বাধ্য করুন। অথবা তাদের পাশ থেকে সরে দাঁড়ান। আর যদি ছাগলদের স্পর্শ আপনার ভালো লাগে, তাহলে অবশ্য কিছু বলার নেই। এটা আপনার ব্যক্তিগত অভিরুচির বিষয়।\nTags: উইমেন চ্যাপ্টার, এটা কীসের প্রমাণ, ক্রিয়া-প্রতিক্রিয়া, পৌরুষের না ছাগলামির?, শান্তা মারিয়া


রামগঞ্জে বেপরোয়া মোটরসাইকেল চোরের সিন্ডিকেট ! রামগঞ্জে বেপরোয়া মোটরসাইকেল চোরের সিন্ডিকেট ! – বাংলার প্রতিদিন ।। Banglar Protidin\nরামগঞ্জে বেপরোয়া মোটরসাইকেল চোরের সিন্ডিকেট !\nরামগঞ্জে বেপরোয়া মোটরসাইকেল চোরের সিন্ডিকেট\nলক্ষ্মীপুর জেলার রামগঞ্জে মোটরসাইকেল চোরদের একটি শক্তিশালী দল গড়ে উঠেছে। এদের রয়েছে শক্তিশালী নেটওয়ার্ক। ৪-৫ মিনিট সময় পেলেই কৌশলে মোটরসাইকেল নিয়ে উধাও হয়ে যায় তারা।\nজানা যায়, উপজেলার বিভিন্নস্থানে গত ৬ মাসে অন্তত অর্ধশতাধিক মোটরসাইকেল চুরির ঘটনা ঘটেছে। এ অবস্থায় বাড়তি সতর্কতা অবলম্বন করেও চুরি ঠেকানো যাচ্ছে না। এ নিয়ে মোটরসাইকেল মালিকরা আতঙ্কে রয়েছেন।\nএদিকে, হয়রানি এড়াতে অধিকাংশ চুরির ঘটনায় থানা পুলিশের কাছে মামলা কিংবা অভিযোগ করনেনি মালিকরা। অভিযোগ রয়েছে, জানানোর পরও পুলিশ চুরি হওয়া মোটরসাইকেল উদ্ধার ও চোরদের আটক করতে কার্যকরী পদক্ষেপ নেয় না।\nভুক্তভোগী, পুলিশ ও সংশ্লিষ্টদের সঙ্গে কথা বলে জানা গেছে, গত ৬ মাসে রামগঞ্জে পালসার, ডিসকভার, বাজাজ ও হিরোসহ বিভিন্ন কোম্পানির ব্যক্তি মালিকানাধীন অর্ধশতাধিক মোটরসাইকেল চুরি হয়েছে।\nউপজেলার আঙ্গারপাড়া এলাকার আবুল হোসেন পাটওয়ারী, দরবেশপুরের মিজানুর রহমান, কাজীরখিলের জামাল হোসেন ও খোরশেদের ,রতনপুরের রফিকুল ইসলাম, আনোয়ার হোসেন, শোয়াইব হোসেন, সাতারপাড়া এলাকার রেজাউল করিম খোকন, মাহফুজুর রহমান সুমন, ইসমাইল হোসেন, ভোলাকোটের কবির হোসেন মোল্লা, আলীপুরের আবদুর সাত্তার, আঙ্গারপাড়ার মো. হানিফ, পশ্চিম আঙ্গারপাড়ার বাদলেরসহ অর্ধশতাধিক ব্যাক্তির মোটর সাইকেল চুরি হয়েছে।\nএছাড়া ক্ষতিগ্রস্তদের মধ্যে ইউপি চেয়ারম্যান, শিক্ষক, আইনজীবী, সরকারি কর্মকর্তা, পল্লী চিকিৎসক, ব্যবসায়ী এবং প্রবাসী রয়েছেন।\nসার ও কীটনাশক ব্যবসায়ী রফিকুল ইসলাম বলেন, ১০ মিনিট সময়ের মধ্যে মোটরসাইকেল চুরি হয়ে গেল। চোরেরা মালিক ও আশপাশের লোকজনের গতিবিধি অনুসরণ করে চুরি করে। পুলিশকে জানিয়েও কোনো লাভ হয়নি।\nকৃষি ব্যাংকের মাঝিরগাঁও শাখার ব্যবস্থাপক আবদুস সাত্তার জানান, ১৪ জুন রাতে তার মোটরসাইকেলটি চুরি হয়। এ ঘটনায় তিনি থানায় সাধারণ ডায়েরি (জিডি) করেন। পরে এক নির্ভরযোগ্য মাধ্যমে তিনি চোরের সিন্ডিকেটের সঙ্গে সমঝোতা করে চার দিন পর কুমিল্লা থেকে মোটরসাইকেলটি উদ্ধার করেন। তবে, কত টাকা এবং কার মাধ্যমে তিনি মোটরসাইকেল উদ্ধার করেছেন তা জানাতে রাজি হননি তিনি।\nনাম প্রকাশে অনিচ্ছুক একাধিক ব্যক্তি জানিয়েছেন, ক্ষমতাসীন দলের কিছু নেতাকর্মী এ সিন্ডিকেটের সঙ্গে জড়িত। তারা চালকের গতিবিধি লক্ষ্য করে ৪-৫ মিনিট সময় পেলেই মোটরসাইকেল নিয়ে উধাও হয়ে যায়। সংঘবদ্ধ প্রশিক্ষিত চোরদের কাছে সব সময় বিভিন্ন মোটরসাইকেলের একাধিক চাবি থাকে। তারা চুরি করা মোটরসাইকেল ২-৩ ঘন্টার মধ্যে কয়েক হাত বদল করে। চুরির পর মোটরসাইকেল হাজীগঞ্জ হয়ে কুমিল্লা, চাঁদপুর, লক্ষ্মীপুর জেলার বিভিন্নস্থানে নিয়ে স্বল্পমূল্যে বিক্রি করে দেয় তারা।\nএ ব্যাপারে দরবেশপুর ইউনিয়ন পরিষদের চেয়ারম্যান মিজানুর রহমান বলেন, রাজনৈতিক কিছু বিপদগামী ছেলে এসব ঘটনার সঙ্গে জড়িত। বাসার নিচ থেকে আমার মোটরসাইকেলের কয়েকটি লক (তালা) ভেঙে মুহূর্তের মধ্যে নিয়ে গেছে। এ বিষয়ে থানায় সাধারণ ডায়েরি (জিডি) করলেও পুলিশ তা উদ্ধার করতে পারেনি।\nজানতে চাইলে রামগঞ্জ সদর থানা পুলিশের পরিদর্শক (তদন্ত) সোলায়মান চৌধুরী বলেন, মোটরসাইকেল চুরির ঘটনায় থানায় কয়েকটি জিডি হয়েছে। চুরি হওয়া মোটরসাইকেল উদ্ধার ও চোরদের আটক করতে পুলিশি অভিযান অব্যাহত রয়েছে। তবে চুরি রোধে মালিকদের সতর্ক থাকার পরামর্শ দিয়েছেন তিনি।


ঢাকা-চট্টগ্রাম মহাসড়কে গণপরিবহনে মানা হচ্ছে না স্বাস্থ্যবিধি - পঁচাত্তর টিভি\nপ্রকাশিতঃ জুলাই ৩, ২০২০, ৮:২৯ অপরাহ্ণ\nঢাকা-চট্টগ্রাম মহাসড়কে গণপরিবহনে মানা হচ্ছে না স্বাস্থ্যবিধি।\nকরোনাভাইরাসের সংক্রমণ রোধে সরকার স্বাস্থ্যবিধি মেনে গণপরিবহন চলাচলের অনুমতি দিলেও ঢাকা-চট্টগ্রাম মহাসড়কে চলাচলরত যাত্রীবাহী কোনো বাসে মানা হচ্ছে না সেই নির্দেশনা।\nযাত্রীদের কাছ থেকে দ্বিগুণ ভাড়ার বিনিময়ে প্রতি দুই সিটে একজন যাত্রী করে নিলেও, বাসে যাত্রী উঠানোর সময় দেয়া হচ্ছে না হ্যান্ড স্যানিটাইজার। সিটেও ব্যবহার করা হচ্ছে না জীবাণুনাশক স্প্রে। ফলে যাত্রীরা করোনাভাইরাসে সংক্রামিত হওয়ার প্রবল ঝুঁকিতে রয়েছেন।\nকুমিল্লার চান্দিনা-মাধাইয়াসহ কয়েকটি বাস স্টেশন ঘুরে দেখা যায়, বাসের হেলপাররা ভাড়া নিয়ে দর কষাকষি করে যাত্রীদের হাতে ধরে টেনেই গাড়িতে তুলছেন। আবার বাসের অধিকাংশ যাত্রী এবং চালক ও হেলপারদের মুখেই নেই মাস্ক। থাকলেও তা মুখের পরিবর্তে থুতনি বা গলায় সাথেই বেশি দেখা গেছে।\nমিজানুর রহমান নামে ঢাকাগামী এক যাত্রী বলেন, ‘আমি ক্যান্টনমেন্ট থেকে ২০০ টাকা ভাড়ায় বাসে উঠেছি। বাসে ওঠার আগে কোনো রকম স্প্রে করতে দেখিনি।’\nইকবাল হোসেন নামে অপর এক যাত্রী বলেন, ‘কুমিল্লা থেকে ইলিয়টগঞ্জ যাওয়ার জন্য শাসনগাছা থেকে ৮০ টাকা ভাড়া দিয়ে গাড়িতে উঠেছি। শাসনগাছা বাস স্ট্যান্ড থেকে মাধাইয়া পর্যন্ত কোনো যাত্রীর হাতে স্যানিটাইজার দেয়া বা সিটগুলোতে জীবাণানাশক স্প্রে করতে দেখিনি।’\nতবে একাধিক বাস চালক ও হেলপার স্প্রের বোতল দেখিয়ে বলেন, ‘আমাদের কাছে স্প্রে আছে। স্ট্যান্ড থেকে যাত্রী উঠানোর আগেই এগুলো ছিটাই।’\nএ বিষয়ে চান্দিনা থানার ভারপ্রাপ্ত কর্মকর্তা (ওসি) মো. আবুল ফয়সল বলেন, ‘অধিকাংশ গণপরিবহনে স্বাস্থ্যবিধি মানা হচ্ছে না। কিন্তু মহাসড়কটি যেহেতু হাইওয়ে পুলিশের অধীনে তাই আমাদের তেমন কিছু করার সুযোগ নেই।’\nহাইওয়ে পুলিশ ময়নামতি ক্রসিং থানার ভারপ্রাপ্ত কর্মকর্তা (ওসি) মো. সাফায়াত হোসেন বলেন, ‘আমাদের নিয়মিত অভিযান অব্যাহত রয়েছে। তবে স্বাস্থ্যবিধি অমান্যকারীদের বিরুদ্ধে আইনি প্রক্রিয়ায় সুনির্দিষ্ট কোনো ক্ষমতা আমাদের কাছে নেই। মহাসড়কে যদি ভ্রাম্যমাণ আদালত পরিচালনা বৃদ্ধি করা হয় তাহলে কিছুটা হলেও স্বাস্থ্যবিধি মানতে বাধ্য হবে সংশ্লিষ্টরা।’ ইউএনবি\nকরোনা: লাল, হল


যাদের ঢাকের বোলে মাতায় দুর্গাপুজো, আজ তাঁদের জীবনই ছন্দহীন | Durga Puja 2019 : Dhaki's of Bengal live in extreme poverty - Bengali Oneindia\n17 min ago নেপাল গোপনে উত্তরাখণ্ড সীমান্তে কোন নজরদারি করছিল! মুহূর্তে কীভাবে প্যাঁচ ধরে ফেলল ভারত\n39 min ago উদ্বেগ বাড়াচ্ছে ছোট শহরগুলি! করোনা চিকিৎসার পরিকাঠামো নিয়ে চিন্তায় বিশেষজ্ঞরা\n47 min ago জমে উঠছে সুশান্ত কাণ্ড, রিয়ার পর ইডির সমন সিদ্ধার্থ পিঠানি ও প্রাক্তন ম্যানেজার শ্রুতি মোদীকে\n47 min ago চিনকে বাণিজ্যিক মল্লযুদ্ধে প্রথম পদাঘাত আমেরিকার! ট্রাম্প স্বাক্ষর করে দিলেন বড়সড় নির্দেশিকায়\nযাদের ঢাকের বোলে মাতায় দুর্গাপুজো, আজ তাঁদের জীবনই ছন্দহীন\n| Published: October32019, 21:32 [IST]\nপুজোর কটা দিন ঢাকের বোল তুলে যাঁরা আট থেকে আশি সকলের মনে আনন্দের ঢেউ তোলেন, তাদের সারা বছর দুবেলা দুমুঠো অন্য জোটে না। তাই আর্থিক অনটনে দিন গুজরানে তাদের পাড়ি দিতে হয় অন্যত্র।\nপুজো তখনই সম্পূর্ণতা পায় যখন ঢাকে কাঠি পড়ে। সারা পুজোয় ঢাকের বোলে মাতাতে বাংলার বিভিন্ন জেলার প্রতি বছরই ৫০০০ জনের বেশি ঢাকি পাড়ি দেয় ভিন রাজ্যে। বিদেশের পুজো মণ্ডপগুলোতেও যোগ দেন অনেকে। ঢাকের বোল তুলে মানুষের মনে আনন্দ দান করলেও সারাবছর নিজেরা থাকেন নিরানন্দে।\nপুজোর সময় দুটো পয়সা উপার্জন করলেও বছরের বাকি সময়গুলোয় পরিবার নিয়ে তারা থাকেন চরম অর্থকষ্টে। তাই এই সময় তাঁদের পরিবার তাকিয়ে থাকে তাদের দিকে। পুজোর ক'টা দিন কাঁধে ঢাক নিয়ে মন্ডপে মায়ের আরাধনায় ঢাক বাজিয়ে পুজোর সম্পূর্ণতা ফুটিয়ে তোলা ঢাকিরা সারা কেউ ভ্যান রিকশা চালান। কেউবা জোগাড়ের কাজ করেন। রতন বৈশ্য, সনাতন বৈশ্যদের মতো ঢাকিরা পুজোর সময়েই দুটি পয়সা রোজগার করেন। তাও চার থেকে পাঁচ হাজার টাকা। বাকী সময় চরম আর্থিক অনটনে দিন গুজরান হয় তাদের।\nতাঁদের অভিযোগ, রাজ্য সরকার অন্যান্য বাদ্যকরদের শিল্পী ভাতা প্রদান করছেন। তারা ঢাক বাজান, তারাও শিল্পী অথচ সরকার আজও তাদের শিল্পীর মর্যাদা দেননি। স্থানীয় পঞ্চায়েত থেকে জেলা প্রশাসন সকলের কাছেই দরবার করেছেন তাদের শিল্পী কার্ড করে ভাতা প্রদানের ব্যাবস্থা করার জন্য। কিন্তু কেউই ফিরে তাকাননি তাঁদের দিকে।\nআরও অভিযোগ, ভোটের ঢাকে কাঠি পড়লেই এই ঢাকি পাড়ায় তখন আসেন অনেকেই। হাজারও আশ্বাসের বানী শুনে রাজনৈতিক নেতারা ভোট নিয়ে চলে যান। এভাবেই দিন যায়। ঢাকিরা সেই দুর্দশার মধ্যেই দিন কাটান।\ndurga puja durga puja 2019 west bengal kolkata দুর্গাপুজো পশ্চিমবঙ্গ কলকাতা\nDurga Puja 2019 : Dhaki's of Bengal live in extreme poverty\nStory first published: Thursday, October 3, 2019, 21:32 [IST]


একটি পাবলিক অলাভজনক সংস্থা একটি পাবলিক দাতব্য হিসাবেও পরিচিত। একটি বেসরকারী বেসরকারী সংস্থা একটি বেসরকারী ফাউন্ডেশন বা এ হিসাবেও পরিচিত অলাভজনক ভিত্তি। এটি বেশ বিভ্রান্তিকর শোনায় এবং আপনি যদি জারগনের পাশ কাটাতে সক্ষম না হন তবে দুজনের মধ্যে পার্থক্য পাওয়া শক্ত হতে পারে। এই স্পেসে এমন সমস্ত ধরণের শর্তাদি রয়েছে যা আপনার মাথাকে সহজে সাঁতারো করতে পারে। উদাহরণস্বরূপ দানশীলতা বনাম অলাভজনক বিতর্ক পার্থক্য কি? এটি অবিলম্বে স্পষ্ট হয় না যে দু'টি একই, তবে তারা।\nঅভ্যন্তরীণ রাজস্ব কোড\nস্পষ্টতার সন্ধানে শুরু করার সর্বোত্তম জায়গাটি হ'ল অভ্যন্তরীণ রাজস্ব কোডটি যেহেতু এটি আপনাকে বলবে যে আপনি তার ব্যবসায়িক ক্রিয়াকলাপের উপর ভিত্তি করে কোন ধরণের সংস্থার সাথে কাজ করছেন। অধীনে বিভাগ 501 (সি) (3), অলাভজনক সংস্থাগুলির জন্য বিভিন্ন কর বিভাগ রয়েছে। পাবলিক দাতব্য সংস্থা এবং বেসরকারী ভিত্তিগুলি এই বিভাগগুলিতে অন্তর্ভুক্ত রয়েছে।\nঅনেক অলাভজনক তাদের নামের অংশ হিসাবে ‘ভিত্তি’ ব্যবহার করবে, যা এই শব্দটিকে কিছুটা বিভ্রান্ত করতে পারে, কমপক্ষে বলতে গেলে। মনে রাখবেন যে অলাভজনকভাবে আনুষ্ঠানিকভাবে কোনও বেসরকারী ভিত্তি না হলেও নামটি ব্যবহার করতে পারে।\nঅলাভজনক বনাম লাভের জন্য নয়\nবিভ্রান্তির আরেকটি উত্স হ'ল অলাভজনক বনাম লাভের জন্য নয় পার্থক্য আসলে, তারা একই জিনিস মানে। তবে এর মধ্যে একটি পার্থক্য থাকতে পারে আইনী চেনাশোনা এটি সম্পর্কে ভাবার সহজ উপায়টি হ'ল দেখুন ‘লাভের জন্য নয়’ হিসাবে একটি ক্রিয়াকলাপযেমন একটি ক্লাব বার বা হাসপাতাল। ক অলাভজনক, অন্যদিকে, এটি একটি এমন একটি সংস্থা যা সাধারণত কোনও দাতব্য প্রতিষ্ঠানের দ্বারা লাভ করা ব্যতীত অন্য কোনও উদ্দেশ্যে প্রতিষ্ঠিত হয়েছিল।\nঅলাভজনক হিসাবে সাধারণত কিছু পরিষেবা বা জনসাধারণের বা নির্দিষ্ট একটি গোষ্ঠীর কাছে দেওয়া ভাল প্রস্তাব বোঝায়। সাধারণত, সেই পরিষেবা থেকে প্রাপ্ত রিটার্নগুলি পরে দাতব্য বিতরণের উদ্দেশ্যে অলাভজনক হয়ে যায়।\nজনসাধারণের দাতব্য হিসাবে বিবেচিত হচ্ছে\nস্বতন্ত্রভাবে বা একাধিকভাবে তিনটি গুণ রয়েছে যা একটি প্রতিষ্ঠানকে পাবলিক দাতব্য হিসাবে বিবেচনা করার যোগ্য করে তোলে।\nএর ব্যাপক জনসমর্থন রয়েছে\nদাতব্য সংস্থাটিকে জনসাধারণের দাতব্য হিসাবে বিবেচনা করা হয় যদি এর জনসাধারণের ব্যাপক সমর্থন থাকে। এর অর্থ যদি জনগণ যদি অর্থ এবং অন্যান্য সংস্থার মতো বস্তুগত অনুদানের মাধ্যমে সংগঠনটিকে সমর্থন করে তবে সংগঠনটি একটি সরকারী দাতব্য।\nএই সংজ্ঞা অনুসারে, এটি অনেকগুলি সংস্থা মনে হবে যা আমরা সাধারণত দাতব্য সংস্থাটিকে দাতব্য হিসাবে বিবেচনা করব না। উদাহরণস্বরূপ, যেহেতু সরকারের ব্যাপক জনসমর্থন রয়েছে তাই এটি কি জনসাধারণের দাতব্য হিসাবে যোগ্যতা অর্জন করে না? এটি আসলে তা করে না কারণ এই সমস্ত সমর্থন স্বেচ্ছাসেবী নয়।\nআমরা কর দিতে পারি না কারণ আমরা চাই, উদাহরণস্বরূপ; এটি আইনের প্রয়োজনীয়তা। সর্বোপরি, এই সংস্থাটি পাবলিক দাতব্য প্রতিষ্ঠানের জন্য বহু সংস্থাকে বিভ্রান্ত করার জন্য এই গুণটি ব্যবহার করা সম্ভব যা আসলে পাবলিক দাতব্য নয় যা আমাদের অন্য দুটি গুণকে নিয়ে যায়।\nসক্রিয়ভাবে অন্য জন সরকারী দাতব্য সমর্থন করার জন্য কাজ করে\nএটি কোনও সংস্থাকে অন্য পাবলিক চ্যারিটির সাথে যুক্ত হয়ে একটি পাবলিক দাতব্য করে তোলে। উদাহরণস্বরূপ, একটি ট্রাস্ট যা একটি পাবলিক বিশ্ববিদ্যালয়ের জন্য বৃত্তির জন্য তহবিল গঠনের জন্য স্থাপন করা হয় তা একটি পাবলিক দাতব্য। যেহেতু এটি শুধুমাত্র পাবলিক বিশ্ববিদ্যালয়ের কিছু কার্যক্রমকে সমর্থন করার জন্য বিদ্যমান, তাই এটি সমিতি দ্বারা একটি সরকারী দাতব্য।\nআপনি যদি এটির বিষয়ে চিন্তা করেন তবে এই গুণমানটি কেবলমাত্র উপরে মানের 1 নম্বরটির এক্সটেনশন। যে সংস্থাটি জনসাধারণের দাতব্য প্রতিষ্ঠানের ক্রিয়াকলাপকে সমর্থন করার জন্য একমাত্র বিদ্যমান, তার বিস্তৃত জনসাধারণের সমর্থন থাকবে কারণ যে সংস্থার জন্য এটি বিদ্যমান রয়েছে তারও জনসাধারণের ব্যাপক সমর্থন রয়েছে।\nএটি জননিরাপত্তার জন্য পরীক্ষার জন্য একমাত্র নিবেদিত\nযদি জনসাধারণের সুরক্ষার জন্য পরীক্ষার জন্য নিবেদিত থাকে তবে একটি সরকারী দাতব্য সংস্থাটিকে একটি সরকারী দাতব্য হিসাবে বিবেচনা করা হয়। এই ক্ষেত্রে এটি তথাকথিত কারণ এটি জনসাধারণকে একটি বড় উপায়ে সহায়তা করার জন্য উপস্থিত, যা সুরক্ষা। এই সংজ্ঞা অনুসারে, এফডিএ (খাদ্য ও ওষুধ প্রশাসন) এর মতো সংস্থাগুলি জনসাধারণের দাতব্য সংস্থা।\nঅনেকগুলি সরকারী দাতব্য প্রতিষ্ঠানের সর্বাধিক সংজ্ঞায়িত বৈশিষ্ট্য হ'ল তারা পাবলিক সদস্যদের অনুদানের উপর প্রচুর নির্ভর করে। এই অনুদানগুলি তখন কর-ছাড়যোগ্য বলে বিবেচিত হয়, যার ফলস্বরূপ অনেক ব্যক্তি এবং ব্যবসায়ীদের সরকারী দাতাদের অনুদানের জন্য উত্সাহ দেওয়া হয়।\nজনসাধারণের দাতব্য অনুধাবন tanding\nজনসাধারণের দাতব্য প্রতিষ্ঠানগুলি কী কী তা বোঝার প্রক্রিয়াটি সহ আপনাকে সহায়তা করার জন্য, এই বিষয়টি বিবেচনা করুন যে আপনি যখন ‘দাতব্য’ শব্দটি শোনেন তখন আপনার মনে প্রথমে যে বিষয়টি আসে এটি একটি পাবলিক দাতব্যতা হতে পারে। এটি বলেছিল, বিশ্ববিদ্যালয়, গীর্জা, চিকিত্সা গবেষণা সংস্থা এবং হাসপাতাল সহ প্রচুর পাবলিক দাতব্য সংস্থা রয়েছে। পাবলিক দাতব্য প্রতিষ্ঠানের বিভিন্ন ধরণের মিশন রয়েছে, যার মধ্যে রয়েছে শিক্ষা, বিজ্ঞান বা ধর্মের অগ্রগতি বা বিভিন্ন সম্প্রদায়ের মধ্যে বিদ্যমান দারিদ্র্য বা উত্তেজনা সহজ করতে সহায়তা করা।\nএর কেন্দ্রস্থলে, জনসাধারণের দাতব্য সংস্থাটি হয় সেগুলি যা তার বেশিরভাগ সমর্থন, উপাদান বা অন্যথায়, পাবলিক সদস্যদের কাছ থেকে পাওয়া যায় বা ঘটে থাকে এবং কেবল অন্য দাতব্য বা দাতব্য প্রতিষ্ঠানের পক্ষে সমর্থন করার জন্য কাজ করে function\nবেসরকারী অলাভজনক ভিত্তি\nআইআরএস অনুসারে একটি বেসরকারী ফাউন্ডেশনের সংজ্ঞা কিছুটা বিজ্ঞপ্তিযুক্ত। মূলত, একটি বেসরকারী ফাউন্ডেশন একটি দাতব্য সংস্থা যা জনসাধারণের দাতব্য হিসাবে যোগ্যতা অর্জন করে না। যখন বেসরকারী মুনাফা প্রতিষ্ঠিত হয়, তারা ব্যক্তিগত অর্থ থেকে যেমন তাদের কর্পোরেট অর্থ, বা কোনও ব্যক্তির সম্পদ বা পারিবারিক সম্পদ বা এরকম কিছু থেকে তাদের অর্থ সংগ্রহ করে।\nএকটি বেসরকারী ফাউন্ডেশনে যে অবদানগুলি করা হয়েছে তা হ'ল ট্যাক্স ছাড়যোগ্য। তবে, বেশিরভাগ বেসরকারী অলাভজনক লোকেরা পাবলিক সদস্যদের কাছ থেকে অনুদান গ্রহণ বা গ্রহণ করে না। তারা যা করে তা হ'ল তারা যে নীতিটি প্রতিষ্ঠিত হয়েছিল সেটিকে গ্রহণ করে, এটি কিছু অর্থনৈতিক উদ্যোগে বিনিয়োগ করে এবং তারপরে দাতব্য উদ্দেশ্যে এই উদ্যোগগুলি থেকে প্রাপ্ত লাভ বা আয় বিতরণ করে। এই জাতীয় অনেকগুলি মুনাফার কাছে আসলে এনডোমেন্ট তহবিল রয়েছে।\nএন্ডোমেন্ট তহবিল সহ একটি বেসরকারী ফাউন্ডেশন সেই তহবিলের অর্থটি বিভিন্ন ব্যবসায়িক উদ্যোগ এবং বিনিয়োগের জন্য ব্যবহার করবে। তহবিলের সুরক্ষার জন্য তারা সাধারণত রক্ষণশীল বিনিয়োগ এবং ব্যবসায়িক উদ্যোগ হবে। এই বিনিয়োগগুলি এবং উদ্যোগগুলি থেকে প্রত্যাবর্তন হ'ল অলাভজনক চালাতে ব্যবহৃত হবে। অলাভজনক লোকেরা এর উদ্যোগ থেকে আয়ের কিছুটা নিতে এবং এটিকে অন্যান্য দাতব্য সংস্থাকে উপহার বা অনুদান হিসাবে দান করতেও বেছে নিতে পারে। এইভাবে, তারা বিভিন্ন পাবলিক দাতব্য প্রচার করে যা সাধারণ মানুষকে উপকৃত করে।\nঅপারেটিং বনাম অ অপারেটিং ফাউন্ডেশন\nআইআরএস অনুসারে, বেসরকারী অলাভজনক বা ভিত্তি দুটি ধরণের রয়েছে। অপারেটিং ফাউন্ডেশন এবং অপারেটিং ফাউন্ডেশন রয়েছে। এই দুটি সংস্থার মধ্যে পার্থক্য করার জন্য আইআরএস দ্বারা ব্যবহৃত প্রকৃত মানদণ্ড বরং বিস্তৃত। যাইহোক, এটির কেন্দ্রবিন্দুতে, দু'জনের মধ্যে প্রধান পার্থক্য যেভাবে তারা প্রত্যেকে নিজের আয় ভাগ করে দেয়।\nএকটি বেসরকারী অপারেশন ফাউন্ডেশন তার আয়ের প্রোগ্রামগুলিতে বিতরণ করবে যা এটি নিজেই চালিত হয়। এই প্রোগ্রামগুলি অবশ্যই দাতব্য কারণে বিদ্যমান থাকবে। যাইহোক, তারা এখনও ব্যক্তিগত দাতব্য প্রোগ্রাম হতে হবে।\nবেসরকারী অপারেটিং ফাউন্ডেশন\nএকটি বেসরকারী অপারেটিং ফাউন্ডেশন অন্যভাবে কাজ করে। এটি উপার্জনিত অর্থ অন্য অলাভজনকগুলিতে বিতরণ করবে। এটি আসলে প্রাইভেট অলাভজনকদের মধ্যে সবচেয়ে সাধারণ ধরণের। এই ধরনের সংস্থাগুলির নিজস্ব কোনও দাতব্য প্রোগ্রাম নেই এবং কেবলমাত্র অন্যান্য দাতব্য প্রতিষ্ঠানের সহায়তার জন্য এটি বিদ্যমান exist তারা যদি সর্বজনীন অলাভজনক হয় তবে তাদের দ্বিতীয় মানের মানের হবে।\nউভয় প্রাইভেট অলাভজনক বিভিন্ন উপায়ে সীমাবদ্ধ হতে পারে। তাদের প্রতি বছর আয়ের কমপক্ষে পাঁচ শতাংশ দাতব্য উদ্দেশ্যে বিতরণ করা প্রয়োজন to তাদের কোনও বড় অবদানকারীর সাথে ব্যবসা করার অনুমতি নেই, তাদের স্ব-চুক্তিতে যাওয়ার অনুমতি নেই বা তাদের কোনও জরিমানার মুখোমুখি হতে পারে, তাদেরকে আবগারি শুল্ক দেওয়ার প্রয়োজন হয়, তাদের ঝুঁকিপূর্ণ বিনিয়োগ করার অনুমতি দেওয়া হয় না ইত্যাদি।\nআইআরএস দাতব্য স্থিতি বিবেচনা\nপ্রতিটি দাতব্য সংস্থা, মার্কিন যুক্তরাষ্ট্রের নাগরিক হোক বা না হোক, আইআরএসের দ্বারা ডিফল্টরূপে এটি একটি বেসরকারী ভিত্তি হিসাবে বিবেচিত হবে যদি না এটি প্রমাণিত করতে পারে যে এটি একটি অন্য শ্রেণির অধীনে চলেছে।\nএমন পাবলিক দাতব্য সংস্থা রয়েছে যা অন্যান্য পাবলিক দাতাদের অর্থ প্রদান করে money এই দাতব্য সংস্থা জনসাধারণের কাছ থেকে অনুদান গ্রহণ করে।\n">" ফাউন্ডেশন "শব্দটি ব্যবহার করে\nআর কিছু উল্লেখ করতে হবে যা হল "ভিত্তি" শব্দের বরং বিভ্রান্তিমূলক প্রকৃতি। নিজেকে যে ভিত্তি বলে অভিহিত করে এমন প্রতিটি সংস্থাই ভিত্তি হয় না। প্রকৃতপক্ষে, শব্দের নিজে থেকেই এর কোনও আইনী অর্থ নেই। কোনও সংস্থা আসলে একটি ভিত্তি কিনা তা নির্ধারণের জন্য, কেবল আইআরএস ফাইলিংগুলি পরীক্ষা করে দেখুন। একটি বেসরকারী ফাউন্ডেশন ফর্ম 990-পিএফ ফাইল দেবে এবং সরকারী দাতব্য ফর্ম 990 ফাইল করবে।


শ্বাসকষ্ট নিয়ে পাঁচটি হাসপাতালে ঘুরে বিনা চিকিৎসায় মৃত্যু | Dhaka Tribune Bangla\nশ্বাসকষ্ট নিয়ে পাঁচটি হাসপাতালে ঘুরে বিনা চিকিৎসায় মৃত্যু\nপ্রকাশিত ০৬:৩৬ সন্ধ্যা এপ্রিল ১৩, ২০২০\nমৃত্যুর কারণ হিসেবে ডেথ সার্টিফিকেটে স্ট্রোক করে মারা যাওয়ার কথা উল্লেখ করা হয়েছে\nশরীরে ব্যথা ও শ্বাসকষ্ট নিয়ে একে একে গেছেন পাঁচটি হাসপাতালে। তবুও জসিম উদ্দিনকে (৫২) মরতে হয়েছে বিনা চিকিৎসায়। সারাদিন হাসপাতালের দ্বারে দ্বারে ঘুরে রবিবার (১২ এপ্রিল) দিবাগত রাত তিনটার দিকে স্ট্রোক করে মারা যান তিনি।\nমৃত জসিম উদ্দিন থাকতেন ঢাকার সাভারের হেমায়েতপুর এলাকায়। কাঁচামালের ব্যবসায়ী ছিলেন তিনি।\nএদিকে, করোনাভাইরাসে তার মৃত্যু হয়েছে, এমন সন্দেহে রবিবার রাতেই তার বাড়িটি লকডাউন ঘোষণা করেন সাভার উপজেলা স্বাস্থ্য ও পরিবার পরিকল্পনা কর্মকর্তা সায়েমুল হুদা।\nস্বজনরা জানান, জন্মগতভাবেই জসিম হাঁপানি ও অ্যাজমায় আক্রান্ত ছিলেন। গত দুই বছরে দুই বার স্ট্রোক করায় ঠোঁট বেঁকে যাওয়াসহ বিভিন্ন শারীরিক জটিলতায় ভুগছিলেন তিনি। রবিবার সকালে অসুস্থ্ হয়ে পড়লে দুপুরে তাকে সাভারের এনাম মেডিকেল কলেজ অ্যান্ড হাসপাতালে ভর্তি করা হয়।\nতাদের অভিযোগ, ভর্তির কিছুক্ষণ পরেই হাসপাতাল কর্তৃপক্ষ তাকে “করোনা আক্রান্ত রোগী” আখ্যা দিয়ে হাসপাতাল ছাড়ার নির্দেশ দেয়। স্বজনরা হাসপাতাল কর্তৃপক্ষের এ বক্তব্য ভুল দাবি করে চিকিৎসা দেওয়ার জন্য অনুরোধ করতে থাকেন।\nতাদের অনুরোধে মন গলেনি এনাম মেডিকেল কলেজ হাসপাতাল কর্তৃপক্ষের। অবশেষে রাত নয়টার দিকে আশঙ্কাজনক অবস্থায় তাকে হাসপাতাল থেকে বের করে দেওয়া হয়। স্বজনরা তখন তাকে সাভার উপজেলা স্বাস্থ্য কমপ্লেক্সে নিয়ে যান। সেখানকার দায়িত্বরত চিকিৎসকরাও জসিমকে “করোনাভাইরাস আক্রান্ত” সন্দেহে রাজধানীর কুর্মিটোলা জেনারেল হাসপাতালে স্থানান্তরের জন্য বলেন। ততক্ষণে রাত ১১টা।\nকুর্মিটোলায় পরীক্ষার পর জসিমের শরীরে করোনাভাইরাস সংক্রমণের লক্ষণ না পাওয়ায় তাকে ঢাকা মেডিকেল কলেজ অ্যান্ড হাসপাতালে ভর্তি করার পরামর্শ দেওয়া হয়।\nতার স্বজনরা আরও জানান, ঢাকা মেডিকেল কলেজের জরুরি বিভাগ থেকে ৬০১ নম্বরে ভর্তি করা হলেও ইউনিট ম্যানেজার তাদেরকে ভর্তি না রেখেই হাসপাতাল থেকে বের করে দেন। এরপর দিবাগত রাত সোয়া ২টার পরে বাবুবাজার এলাকার ঢাকা মহানগর জেনারেল হাসপাতালে ভর্তি করা হয় তাকে। রাত ৩টার দিকে জসিমের মৃত্যু হয়।\nমৃত্যুর কারণ হিসেবে ডেথ সার্টিফিকেটে “স্ট্রোক করে” মারা যাওয়ার কথা উল্লেখ করে মহানগর জেনারেল হাসপাতাল কর্তৃপক্ষ।\nএ বিষয়ে জানতে চাইলে সাভারের এনাম মেডিকেল কলেজ হাসপাতালের প্রধান নির্বাহী কর্মকর্তা ড. আনোয়ারুল কাদের নাজিম তাদের হাসপাতাল থেকে রোগীকে বের করে দেওয়ার কথা অস্বীকার করেন।\nতিনি বলেন, “জসিম উদ্দিনের শরীরে করোনাভাইরাসের লক্ষণ ছিল কি না, তা আমার জানা নেই। তবে তাকে বঙ্গবন্ধু শেখ মুজিব মেডিকেল বিশ্ববিদ্যালয় হাসপাতালে রেফারের পরামর্শ দেওয়া হয়েছিল। জোর করে বের করে দেওয়ার অভিযোগ সত্যি নয়।”\nএদিকে করোনায় আক্রান্তের গুজবে রাতেই ওই বাড়িটি লকডউন করে দেয় সাভার উপজেলা প্রশাসন।\nসাভার উপজেলা স্বাস্থ্য ও পরিবার পরিকল্পনা কর্মকর্তা ডা. সায়েমুল হুদা বলেন, “উপজেলা স্বাস্থ্য কমপ্লেক্সে আনার পর তার শরীরে করোনাভাইরাস সংক্রমণের উপসর্গ পাওয়ায় কুর্মিটোলা জেনারেল হাসপাতালে পাঠিয়ে দেওয়া হয়। তাছাড়া, তখন ওই রোগীর আইসিইউ’র প্রয়োজন ছিল যা আমাদের এখানে নেই। তবে সেখানে নিয়ে পরীক্ষা করিয়ে করোনাভাইরাসে আক্রান্ত থাকার লক্ষণ মেলেনি। তাদের বাড়ি থেকে লকডাউন প্রত্যাহার করে নেওয়া হবে।”


মোবাইলের সমস্যায় 'মোবাইল বাবা'...-592755 | কালের কণ্ঠ | kalerkantho\nক্যাম্পাসে গাঁজা সেবন বৈধ, বিশ্ববিদ্যালয়ের সিদ্ধান্তে হইচই ( ১৩ নভেম্বর, ২০১৮ ২২:৪৬ )\nলক্ষ্মীপুর ছাত্রলীগে অসন্তোষ, দুই কমিটিতে বিক্ষোভ ( ১৩ নভেম্বর, ২০১৮ ২২:৪৫ )\nমোবাইলের সমস্যায় 'মোবাইল বাবা'\n২২ জানুয়ারি, ২০১৮ ১৫:২২\nশখের মোবাইল ফোনের মজুত ভাণ্ডারে প্রায় ৩০০ বন্ধুর নম্বর৷ কিন্তু, কোন একজনকে কল করতে গেলেই, তার নম্বর পাওয়া যাচ্ছে না৷ কন্টাক্ট লিস্টে দেখাচ্ছে মাত্র ৭০টি নম্বর আছে৷ আবার কখনও কখনও রাতভর মোবাইল চার্জ হয়েছে, অথচ ঘুম থেকে উঠে দেখা গেল চার্জই হয়নি৷ চার্জবার সেই এক দাগ দেখাচ্ছে৷ নামি-অনামি অনেক মোবাইল ব্যবহারকারীদের এই ধরণের সমস্যার মুখেই পড়তে হয়৷ আর সেই ভুক্তভোগী মুঠোফোন ব্যবহারকারীদের হাজারো সমস্যা হাসি মুখে সমাধান করে দিচ্ছেন ‘মোবাইল চিকিৎসক’৷ মুখে মুখে সেই চিকিৎসকের নাম বদলে হয়ে গিয়েছে ‘মোবাইল বাবা’৷\nসূর্যসারথি সরকার৷ পশ্চিমবঙ্গের উত্তর দিনাজপুরের ইসলামপুর পুর-শহরের রামকৃষ্ণপল্লীর বাসিন্দা৷ পেশায় প্রাথমিক স্কুলের প্রধান শিক্ষক৷ কিন্তু, এই চেনা পেশা-পরিচয়ের বাইরে এখন তাঁর আরও একটা বিষয়ে ব্যাপক পরিচিতি দিকে দিকে ছড়িয়ে পড়েছে৷ যার পোশাকি নাম হয়েছে ‘মোবাইল বাবা’৷ হ্যাঁ! শুনতে একটু অবাক লাগলেও, ইসলামপুর শহর ছাড়াও আশপাশের মানুষের কাছে তিনি এখন এই নামেই পরিচিত৷ এমন কী, বিহার রাজ্যের কিষণগঞ্জেও তাঁর মোবাইল বাবা নামটা পৌঁছে গেছে৷ কিন্তু, কেন দিনে দিনে এই একটা অদ্ভুত নাম হয়ে গেল রামকৃষ্ণপল্লীর এক সময়ের চকলেট বয় সূর্যসারথির?\nসবার হাতে হাতে এখন নামি-অনামি কোম্পানির স্মার্টফোন৷ এমন অনেকেই আছে যে, মোবাইল ফোনের বহু ফিচারের কথা নিজেও জানে না৷ সেটিংসের কোথায় কীভাবে কাজ করে, তাও অনেকের কাছে অজানা৷ তাই প্রায় তাদের কোন কোনও সমস্যায় পড়তে হয়৷ ছোটখাট নানান সমস্যাতে পড়তেই হয়৷ আবার এমন কিছু সমস্যা আছে, যার কারণ বহু ক্ষেত্রেই মোবাইল সংস্থার সার্ভিস সেন্টার কিংবা মোবাইল মেকানিকের কাছে দৌঁড়তে হয়৷ কিন্তু, আদতে মোবাইলে তেমন কোন সমস্যাই ছিল না৷ অজ্ঞতার জন্য বহুক্ষেত্রেই উপভোক্তার পকেট থেকে কাড়ি কাড়ি টাকা কেটে নেন সার্ভিস সেন্টার এবং মেকানিকরা৷ আর এই সমস্ত সমস্যায় হাসিমুখে সমাধান করে দিচ্ছেন সূর্যসারথি৷ যার কারণে তিনি এখন সবার কাছে মোবাইল বাবা নামেই পরিচিত হয়েছেন৷\nএক একান্ত সাক্ষাৎকারে ইসলামপুরের এই শিক্ষক জানালেন, কলকাতার বাইরে এই রাজ্যে মূলত ২০০৩ নাগাদ মোবাইলের ব্যবহার ছড়িয়ে পড়ে৷ তখন থেকেই তিনি এই ফ্রি সার্ভিস দিয়ে যাচ্ছেন৷ আসলে বাজারে নতুন মোবাইল এলেই তিনি তা কিনতেন৷ শুধু জানার আগ্রহে সমস্ত সেটিংস ঘেঁটে দেখতেন৷ম্যানুয়ালগুলো মন দিয়ে পড়তেন। এই ভাবেই মোবাইলের সফটওয়ার সম্পর্কে প্রচুর তথ্য মগজাস্ত করেছেন। প্রথমদিকে বন্ধু-বান্ধবরা কোন সমস্যায় পড়লে, তার সমাধান করেছেন৷ কিন্তু, দিনে দিনে মুখে মুখে সেই কথা আশপাশে প্রচুর ছড়িয়েছে৷ তাই দিনে তিন-চারজন তার কাছে হাজির হচ্ছেন তাদের নষ্ট হয়ে যাওয়া মোবাইল ঠিক করে দেওয়ার জন্য৷\nতিনি আরও জানালেন, প্রায় প্রতিদিন সন্ধ্যা হলেই ইসলামপুর বাস টার্মিনাস আড্ডার আসরে যান৷ মোবাইলের নানা সমস্যা নিয়ে সেখানেই সবাই হাজির হয়ে যান৷ আবার কেউ কেউ বাড়িতেও হানা দেন৷ তবে, তাতে বিরক্তি প্রকাশ না করেই হাসিমুখে সবার সমস্যা সমাধান করে দেন তিনি৷ মজার কথা, ডাক্তারদের মতো তিনি মোবাইলের সমস্যা সমাধানের জন্য বাড়িতেও কল পান৷ তাতেও তিনি কারও কারও বাড়িতে গিয়ে হাজির হন৷ না, এই মুঠোফোনের সমস্যা হাসিমুখে সমাধান করে দেওয়ার জন্য কোন চার্জও তিনি নেন না৷ শুধু কি তাই, অনেক ক্ষেত্রে মোবাইল মেকানিকরাও ব্যর্থ হলে সূর্যের কাছেই পাঠিয়ে দেয়৷ বিষয়টা বেশ মজার ছলেই এক দশক ধরে চালিয়ে আসছেন ইসলামপুরের মোবাইল বাবা৷\nসূর্যসারথি বললেন, ‘মূলত সফটওয়ার সংক্রান্ত সমস্যা চোখের পলকে সামলে দিই৷ আসলে মোবাইল ফোন কিনে অনেকেই ম্যানুয়ালটা মন দিয়ে পড়ে দেখেন না৷ আবার কোন কোন ক্ষেত্রে সফটওয়ার আপডেট না করার জন্যও সমস্যা হয়’৷ তা করে দিলেই সমস্যা মিটে যায়৷ তবে সবচেয়ে বেশি সমস্যা আসে জিওনি মোবাইলের৷ ধরুন মোবাইল ৩০০ নম্বর-নাম রয়েছে৷ অথচ লিস্টে দেখা যাচ্ছে ৭০টি নাম-নম্বর৷ বেশি ভাগই সমস্যার মধ্যে রয়েছে ব্যাটারির চার্জের৷ রাতভর ব্যাটারি চার্জ দেওয়ার পরও দেখাচ্ছে কোন চার্জ নেই৷ এসবই সফটওয়ারের জন্য৷ কোন কোন মোবাইলে সেটে আবার দেখা যাচ্ছে, দুটো সিম ভরা৷ কিন্তু, ডিসপ্লেতে ক্রশ দেখাচ্ছে৷\nতিনি বললেন, সবই খুব ছোটখাট বিষয়৷ সেই সবই সমাধানের জন্যই সবাই আমার কাছে ছুটে আসে, ভরসা করে৷ এসব করে দিতে সত্যি খুব ভালোই লাগে৷ অনেকেই এর জন্য চার্জ দিতে চান৷ কিন্তু, কারও কাছে কোনদিন কিছু নিইনি৷ সারাই মোবাইল হাতে পাওয়ার পর সবার হাসিটাই সবচেয়ে বড় পাওনা মোবাইল বাবার৷


ভারতে গোবর চুরির অভিযোগে মামলা!\nTuesday, Jun 22, 2021, 2:57 pm\nছত্তিশগড়: সাধারণত মূল্যবান কোনও জিনিসের প্রতিই নজর থাকে চোর-ডাকাতদের। তবে ছোটখাটো জিনিসও যে চোররা চুরি করে না তা নয়। কিন্তু তাই বলে গোবর চুরি? বিষয়টা অবিশ্বাস্য লাগলেও এমনই ঘটনা ঘটেছে ভারতের মধ্যপ্রদেশের ছত্তিশগড়ের কোরবা জেলার ধুরেনা গ্রামে। শুধু তাই নয়, গোবর চুরির ঘটনায় থানায় মামলাও দায়ের করা হয়েছে।\nভারতীয় গণমাধ্যম সংবাদ প্রতিদিনের তথ্য অনুযায়ী, গত ৮ জুন ধুরোনা গ্রাম থেকে ৮০০ কেজি গোবর চুরি হয়। যার আনুমানিক মূল্য প্রায় ১৬০০ রুপি।\nদিপকা থানার পুলিশ কর্মকর্তা হরিশ তান্ডেকর জানিয়েছেন, ১৫ জুন গৌথান সমিতির গ্রামের প্রধান কামহান সিং কানওয়ার গোবর চুরি নিয়ে অজ্ঞাত ব্যক্তিদের বিরুদ্ধে থানায় অভিযোগ দায়ের করেছেন। তবে রোববার বিষয়টি সামনে এসেছে। এরই মধ্যে বিষয়টি নিয়ে তদন্ত শুরু হয়েছে বলেও জানান পুলিশের এই কর্মকর্তা।\nপ্রসঙ্গত, রাজ্য সরকারের ‘গোধন ন্যায় যোজনা’ প্রকল্পের আওতায় প্রতি কেজি গোবর দুই রুপিতে কিনছে ছত্তিশগড় সরকার। যে গোবর কেনা হচ্ছে, তা গ্রামের একটি নির্দিষ্ট জায়গা রাখা হচ্ছে। সেই গোবর দিয়ে প্রাকৃতিক সার উৎপাদনের লক্ষ্য নিয়েছে স্থানীয় সরকার।\n১৫০০ মাস্ক দিয়ে বিয়ের গাউন!\nদোকানে ঢুকে বোতল খুলে বানরের মদ্য পান\nগরুর জন্য কনসার্ট!


গমের চাষ ও উৎপাদন বহুগুণ বাড়বে: কৃষিমন্ত্রী – Youth Voice\nপ্রচ্ছদ /জাতীয়/গমের চাষ ও উৎপাদন বহুগুণ বাড়বে: কৃষিমন্ত্রী\nগমের চাষ ও উৎপাদন বহুগুণ বাড়বে: কৃষিমন্ত্রী\nঢাকা: কৃষিমন্ত্রী ড. আব্দুর রাজ্জাক বলেছেন, ‘ব্লাস্ট রোগ প্রতিরোধী উচ্চ ফলনশীল গমের নতুন জাতের মাধ্যমে দেশে গমের চাষ ও উৎপাদন বহুগুণ বাড়বে। দেশে দিন দিন গমের চাহিদা বৃদ্ধি পেলেও বাংলাদেশের আবহাওয়া গম চাষের জন্য খুব উপযোগী না হওয়ায় চাহিদার পুরোটা দেশে উৎপাদন করা সম্ভব হয় না। ফলে আমদানিও করতে হয়।’\nসোমবার (১৫ মার্চ) দিনাজপুরের নশিপুরে বাংলাদেশ গম ও ভুট্টা গবেষণা ইনস্টিটিউটে গম ও ভুট্টার চলমান গবেষণা মাঠ পরিদর্শন শেষে মন্ত্রী এসব কথা বলেন।\nকৃষিমন্ত্রী বলেন, ‘দেশে আগে গমের অনেকগুলো জাত জনপ্রিয় হয়েছিল কিন্তু সেগুলো সহজেই ব্লাস্টসহ নানা রোগে আক্রান্ত হতো। নতুন উদ্ভাবিত জাত যেমন বারি গম-৩৩ সহ আরও কয়েকটি জাত ব্লাস্ট রোগ প্রতিরোধী। এই উচ্চফলনশীল জাতগুলোর সম্ভাবনা অনেক বেশি। এই দিনাজপুরে জাতগুলোর উন্নত বীজ উৎপাদন করে সারাদেশে চাষে ব্যবহৃত হবে। এর ফলে দেশের বিরাট এলাকা গম চাষের আওতায় আসবে ও উৎপাদন বহুগুণে বাড়বে।’\nবাংলাদেশ গম ও ভুট্টা গবেষণা ইনস্টিটিউটের সূত্রে জানা যায়, ব্লাস্ট রোগ প্রতিরোধী গমের মধ্যে বারি গম-৩৩, ডাব্লিউএমআরআই গম-২ ও ডাব্লিউএমআরআই গম -৩ উল্লেখযোগ্য। বারি গম-৩৩ এর বৈশিষ্ট্য হলো এটি ব্লাস্ট রোগপ্রতিরোধী, পাতার মরিচা ও পাতা ঝলসানো রোগপ্রতিরোধী। তাপ সহিষ্ণু। কাণ্ড শক্ত, সহজে হেলে পড়ে না। জীবনকাল ১১০-১১৫ দিন। গড় ফলন হেক্টর প্রতি ৪.৬-৫ টন। ব্লাস্টপ্রবণ দক্ষিণ-পশ্চিমাঞ্চলে চাষের জন্য বেশি উপযোগী। ২০১৭ সালে এটি অবমুক্ত করা হয়েছে।\nডাব্লিউএমআরআই গম-২ এর বৈশিষ্ট্য হলো ব্লাস্ট সহনশীল, পাতা ঝলসানো ও পাতার মরিচা রোগপ্রতিরোধী। তাপ সহিষ্ণু, আগাম ফলন দেয়। স্বল্প মেয়াদি জীবনকাল ১০৬-১১২ দিন। ফলন হেক্টর প্রতি ৪.৫-৫.৫ টন।\nউল্লেখ্য, ২০১৬ সালে বাংলাদেশে প্রথম ব্লাস্ট রোগ দেখা দেয়। ব্লাস্টে আক্রান্ত ফসলের উৎপাদন শতকরা ২৫-৩০ ভাগ হ্রাস পায়।\nভুট্টার ফল আর্মিওয়ার্ম পোকার আক্রমণ প্রসঙ্গে মন্ত্রী বলেন, ‘সিমিট ও দেশের বিজ্ঞানিদের প্রচেষ্টায় এটি মোটামুটি নিয়ন্ত্রণে আছে। এ নিয়ে তীব্র কোন সমস্যা নেই।’\nকৃষিমন্ত্রী সরেজমিনে গবেষণা মাঠ পরিদর্শন শেষে বাংলাদেশ গম ও ভুট্টা গবেষণা ইনস্টিটিউটে মুজিববর্ষ উপলক্ষে ‘বঙ্গবন্ধু কর্ণার’ উদ্বোধন করেন। পরে দুপুরে মন্ত্রী ইনস্টিটিউট চত্বরে চার দিনব্যাপী ‘কৃষি প্রযুক্তি প্রদর্শন মেলা-২০২১’ এর উদ্বোধন করেন এবং কর্মশালায় কর্মকর্তাদের সাথে মতবিনিময় সভায় যোগ দেন। মন্ত্রী এসময় জলবায়ু পরিবর্তনসহ ভবিষ্যতের চ্যালেন্জ মোকাবেলায় গম ও ভুট্টার নতুন নতুন জাত ও লাগসই প্রযুক্তি উদ্ভাবন এবং সেগুলো কৃষকের দোরগোড়ায় পৌঁছাতে সংশ্লিষ্ট সকলকে নির্দেশনা দেন।\nবাংলাদেশ গম ও ভুট্টা গবেষণা ইনস্টিটিউটের মহাপরিচালক ড. মো. এছরাইল হোসেন কর্মশালায় গম ও ভুট্টার উৎপাদন, গবেষণা ও উন্নয়নের সার্বিক চিত্রের ওপর মূলপ্রবন্ধ উপস্থাপন করেন।\nলক্ষ্মীপুর-২ উপনির্বাচনে জাপার মনোনয়ন পেলেন শিপন\n‘ইন্ডাস্ট্রি চলে হিরোদের জন্য, হিরোইনরা সেখানে একটা মাসালা’


মানিকগঞ্জে জমি সংক্রান্ত হত্যা মামলার অভিযোগে পাঁচজনের ফাঁসির আদেশ মানিকগঞ্জে জমি সংক্রান্ত হত্যা মামলার অভিযোগে পাঁচজনের ফাঁসির আদেশ – Tajasangbad.com\nবুধবার, ০৩ মার্চ ২০২১, ০৮:২৪ অপরাহ্ন\nমানিকগঞ্জ প্রতিনিধি: মানিকগঞ্জের ঘিওর উপজেলার বরটিয়া ইউনিয়নের এক ইউপি সদস্যকে হত্যার ঘটনায় পাঁচজনকে মৃত্যুদণ্ড দিয়েছে জেলার এক আদালত।মঙ্গলবার দুপুরে মানিকগঞ্জের অতিরিক্ত দায়রা জজ আদালতের বিচারক শাহানা হক সিদ্দিকা আসামিদের উপস্থিতিতে এ রায় দেন বলে মামলার রাষ্ট্রপক্ষের আইনজীবী জানিয়েছেন।\nনিহত আশরাফ আলী (৫০) রটিয়া ইউনিয়ন পরিষদের ইউপি সদস্য ছিলেন।\nমৃত্যুদণ্ডপ্রাপ্ত আসামিরা হলেন, ফুলহারা গ্রামের মো. শহিদের ছেলে মো. মঞ্জুর রহমান (২৭), ছুরমান খাঁর ছেলে মোয়াজ্জেম হোসেন (৩৫), রহিজ উদ্দিনের ছেলে মো. বাবুল মিয়া (৩৪), গগন খাঁর ছেলে মো. আজিজুল হক (২২) এবং গগন খাঁর মেয়ে ফেলী বেগম (১৮)।\nরাষ্ট্রপক্ষের আইনজীবী সরকারি সহকারী কৌঁসুলি (এপিপি) নিরঞ্জন বসাক তাজা সংবাদকে জানান, জমি সংক্রান্ত বিরোধের জেরে ২০১৩ সালের ১৮ জুন বিকেলে আশরাফ আলী দেশীয় অস্ত্র দিয়ে পিটুনিতে গুরুতর আহত হন।\nতাকে উদ্ধার করে প্রথমে ঘিওর উপজেলা স্বাস্থ্য কমপ্লেক্সে এবং পরে ঢাকা মেডিকেল কলেজ হাসপাতালে পাঠানো হয়।\nপর দিন ঢাকার এক বেসরকারি হাসপাতালে চিকিৎসাধীন অবস্থায় মারা যান তিনি।\nএরপর নিহতের ভাই মুনসুর আলম বাদী হয়ে ২৫ জনকে আসামি করে ঘিওর থানায় হত্যা মামলা করেন।\n২০১৪ সালের ৩১ মে মামলার তদন্ত কর্মকর্তা উপ-পুলিশ পরিদর্শক হাসমত আলী ১৮ জনের বিরুদ্ধে আদালতে অভিযোগপত্র দাখিল করেন।\nআদালত ১৪ জনের সাক্ষ্য গ্রহণ শেষে অভিযোগ প্রমাণিত না হওয়ায় ১৩ জনকে বেকসুর খালাস দেন এবং পাঁচজনের বিরুদ্ধে অভিযোগ প্রমাণিত হওয়ায় তাদেরকে মৃত্যুদণ্ড দেয় বলেন তিনি।\nরাষ্ট্রপক্ষে মামলাটি পরিচালনা করেন এপিপি নিরঞ্জন বসাক এবং আইনজীবী আফসারুল ইসলাম মনি এবং আসামিপক্ষের কৌঁসুলি ছিলেন আইনজীবী ছিলেন লুৎফর রহমান।


নওশেরের চিকিৎসার দায়িত্ব নিলেন প্রধানমন্ত্রী\nস্বাধীন বাংলা ফুটবল দলের সদস্য নওশেরুজ্জামানের পাশে দাঁড়িয়েছেন প্রধানমন্ত্রী শেখ হাসিনা। বর্তমানে লাইফ সাপোর্টে থাকা সাবেক এই কৃতী ফুটবলারের চিকিৎসার সব দায়িত্ব নিয়েছেন প্রধানমন্ত্রী।\nশুক্রবার রাজধানীর একটি হাসপাতালে চিকিৎসাধীন নওশেরকে দেখতে গিয়ে প্রধানমন্ত্রীর কার্যালয়ের পরিচালক জসিম উদ্দীন হায়দার তার পরিবারের কাছে বিষয়টি জানান। নওশেরের শরীরে অক্সিজেনের মাত্রা কমে গিয়েছিল। তিনি করোনায় আক্রান্ত হয়েছেন। একই হাসপাতালে তার স্ত্রী জাফরিন জামানও করোনায় আক্রান্ত হয়ে চিকিৎসাধীন।\nনওশেরুজ্জামানের ছোট ভাই আমিনউজ্জামান বলেন, মাননীয় প্রধানমন্ত্রী বড় ভাইয়ের চিকিৎসার দায়িত্ব নিয়েছেন। প্রধানমন্ত্রীর কার্যালয়ের একজন কর্মকর্তা হাসপাতালে দেখতে এসে এই খবর আমাদের জানিয়েছেন। পরিবারের সবাই প্রধানমন্ত্রীর কাছে কৃতজ্ঞ। সবাই আমার ভাইয়ের জন্য দোয়া করবেন। তিনি যেন সুস্থ হয়ে আবার সবার মাঝে ফিরে আসতে পারেন।\n৭২ বছর বয়সী সাবেক তারকা স্ট্রাইকার নওশের স্বাধীন বাংলা দল ছাড়াও দীর্ঘদিন খেলেছেন মোহামেডান স্পোর্টিং ক্লাবে। সত্তরের দশকের ফুটবলার ছিলেন তিনি। ফুটবলের পাশাপাশি ক্রিকেটেও ছিল তার দাপট। মোহামেডানের হয়ে নিয়মিত খেলেছেন সাবেক এই ওপেনার।\n← টাইগারদের লঙ্কা সফর নিয়ে শঙ্কা!\nদেশে অনেক কমেছে করোনায় আক্রান্ত, মৃ’ত্যু →\nভারতকে ফাইনাল ওয়ার্নিং দেয়া উচিত: ডা. জাফরুল্লাহ\nSeptember 14, 2020 September 14, 2020 All Amin 0


মির্জাপুরে বন্যার পানিতে ডুবে ৬ শিক্ষার্থীর মৃত্যু – Odhikar BD\nঅধিকার ডেস্ক:: টাঙ্গাইলের মির্জাপুরে গত ১০ দিনে বন্যার পানিতে ডুবে ছয় শিক্ষার্থীর মৃত্যু হয়েছে। মির্জাপুর পৌর এলাকার পোষ্টকামুরী, বাওয়ার কুমারজানি, উপজেলার গোড়াই ও উয়ার্শী ইউনিয়নে বন্যার পানিতে ডুবে তাদের মৃত্যু হয়।\nজানা গেছে, ঢাকা-টাঙ্গাইল মহাসড়কের মির্জাপুর পৌরসভার পোষ্টকামুরী চড়পাড়া ও মির্জাপুর-বালিয়া-ওয়ার্শী সড়কের কিছু অংশসহ উপজেলার বিভিন্ন আঞ্চলিক সড়ক বন্যার পানিতে ডুবে যায়। এসব স্থানে পরিবারের সদস্য ও বন্ধুদের সঙ্গে গোসল করতে গিয়ে পানিতে ডুবে তাদের মৃত্যু হয়।\n৩ আগস্ট মায়ের সঙ্গে ঢাকা-টাঙ্গাইল মহাসড়কের পোষ্টকামুরী চড়াপাড়া এলাকায় সড়কের ডুবে যাওয়া স্থানে গোসল করতে গিয়ে নওশাদ হোসেন (১৩) পানিতে ডুবে মারা যায়। সে পোষ্টকামুরী গ্রামের হরুন অর রশিদ পান্নার ছেলে ও মির্জাপুর সদয় কৃষ্ণ মডেল উচ্চ বিদ্যালেয়ের সপ্তম শ্রেণির ছাত্র ছিল।\n৫ আগস্ট বন্ধুদের সঙ্গে মির্জাপুর-উয়ার্শী-বালিয়া আঞ্চলিক সড়কের রোয়াইল এলাকায় ডুবন্ত সড়কে গোসল করতে গিয়ে পানিতে ডুবে আল আমিন (২২) নামের একজনের মৃত্যু হয়। আল আমিন উপজেলার ভাতগ্রাম ইউনিয়নের কুইচতারা গ্রামের পশ্চিমপাড়া এলাকার আব্দুর রহমানের ছেলে। সে মির্জাপুর সদরের হাসপাতাল রোডের এক ফার্মেসিতে চাকরি করতো।\n১০ আগস্ট সকালে গোড়াই ইউনিয়নের নাজিরপাড়া গ্রামে পানিতে ডুবে তাওহীদ মিয়া নামে এক প্রতিবন্ধী ছাত্রের মৃত্যু হয়। তাওহীদ তারার মেলা প্রতিবন্ধী বিশেষ স্কুলের প্রথম শ্রেণির ছাত্র ছিল। সে নাজিরপাড়া গ্রামের মো. লাভলু মিয়ার ছেলে।\n১১ আগস্ট পানিতে ডুবে মেহেরুন নেছা (১৩) নামে এক ছাত্রীর মৃত্যু হয়েছে। উপজেলার গোড়াই ইউনিয়নের রহিমপুর গ্রামের বিলে বর্ষার পানিতে গোসল করতে গিয়ে ডুবে তার মৃত্যু হয়। সে ওই গ্রামের মো. ফরহাদ হোসেনের মেয়ে ও গোড়াই উচ্চ বিদ্যালয়ের ৬ষ্ঠ শ্রেণির ছাত্রী ছিল।\nএকই দিন দুপুর সাড়ে ১২টার দিকে ইতি আক্তার (১০) নামের এক স্কুলছাত্রী বন্যার পানিতে ডুবে মারা গেছে। মির্জাপুর পৌরসভাধীন বাওয়ার কুমারজানী পূর্বপাড়া গ্রামে নানা হেলাল উদ্দিনের বাড়িতে বেড়াতে এসে বন্যার পানিতে গোসল করতে গিয়ে পানিতে ডুবে মারা যায়। ইতি উপজেলার আজগানা ইউনিয়নের চিতেশ্বরী গ্রামের বাবলু মিয়ার মেয়ে। সে চিতেশ্বরী সরকারি প্রাথমিক বিদ্যালয়ের চতুর্থ শ্রেণির ছাত্রী ছিল।\nগতকাল বুধবার বন্ধুদের সঙ্গে বন্যার পানিতে গোসল করতে গিয়ে পানিতে ডুবে নিলয় মিয়া (১৫) নামে এক স্কুলছাত্রের মৃত্যু হয়েছে। বৃহস্পতিবার সকালে উপজেলার রাজাবাড়ি বাইনাচাল নামক স্থান থেকে তার ভাসমান মরদেহ উদ্ধর করা হয়। নিলয় রাজাবাড়ি গ্রামের মো. আকতার মিয়ার ছেলে। সে রাজাবাড়ি উচ্চ বিদ্যালয়ের নবম শ্রেণির ছাত্র ছিল।\nবৃহস্পতিবার সকালে রাজাবাড়ি উচ্চ বিদ্যালয় পরিচালনা পরিষদের সভাপতি উপজেলা পরিষদের সাবেক চেয়ারম্যান মো. মিয়াজ উদ্দিন নিলয়ের মৃত্যুর বিষয়টি নিশ্চিত করেছেন।\nমির্জাপুর ফায়ার স্টেশনের স্টেশন কর্মকর্তা মো. আরিফুর রহমান বলেন, সাঁতার না জেনে শখের বশে বন্যার পানিতে স্রোতের মধ্যে গোসল করতে গিয়ে এসব শিক্ষার্থীর মৃত্যু হয়েছে।\nPrevদেশে ২৪ ঘণ্টায় ৪৪ জনের মৃত্যু, শনাক্ত ২৬১৭ জন\nNextকুমিল্লায় করোনার উপসর্গ নিয়ে মারা গেল আরও ৬ জন


রবীন্দ্রনাথ মৃত্যুবরণ করেননি – Dr. Mohammed Amin\nরবীন্দ্রনাথ ঠাকুর মৃত্যুবরণ করেন নি\nবিশ্ববিদ্যালয়ের শিক্ষক নিয়োগের সাক্ষাৎকার বোর্ডের চেয়ারম্যান অধ্যাপক ড. জলিল সাহেবের প্রশ্ন: বলো তো, বিশ্বকবি রবীন্দ্রনাথ ঠাকুর কখন মৃত্যুবরণ করেছেন?\nমেধাবী প্রার্থী রহমত বললেন, রবীন্দ্রনাথ মৃত্যুবরণ করেননি। বিশ্বকবির ওপর এমন বিদঘুটে দোষারোপ উচিত নয়। তিনি বাঁচার জন্য কত চেষ্টা-তদ্‌বির করেছেন, কত চিকিৎসা করিয়েছেন— তা আমরা সবাই জানি।তাঁর মতো লোক অযথা কেন আত্মহত্যা করতে যাবেন?\nজলিল সাহেব বললেন, ১৯৪১ খ্রিষ্টাব্দের ৭ই আগস্ট রবীন্দ্রনাথ ঠাকুর মৃত্যুবরণ করেছেন। সামান্য একটা প্রশ্নের উত্তর দিতে পারছ না। তুমি তো লেখাপড়া কিছুই জান না। তো, পরীক্ষায় এত ভালো ফল করলে কীভাবে?\nরহমত বললেন: স্যার, পরীক্ষায় আমি জ্ঞানের কিছু লিখিনি, যা লিখলে পরীক্ষক ভালো নাম্বার দেবেন কেবল তাই লিখেছি। ইতিহাস বলছে— রবীন্দ্রনাথ মৃত্যুবরণ করেননি। তিনি নিজেও মৃত্যবরণের কথা কখনো স্বীকার করেননি।অযথা তাঁর বদনাম করা হচ্ছে।\nজলিল সাহেব বললেন: রবীন্দ্রনাথ কি এখনো জীবিত আছেন? কী আবোল-তাবোল বলছ? তুমি কী রহমত পাগল হয়ে গেছ?\nরহমত: স্যার, ‘বরণ’ শব্দের অর্থ কী? জলিল সাহেব অভিধান খুলে বললেন, ‘বরণ’ শব্দের অর্থ দেখা যাচ্ছে— সাদরে গ্রহণ, সম্মানের সঙ্গে অভ্যর্থনা, মান্য ব্যক্তিকে অভ্যর্থনা (জামাইবরণ), স্বেচ্ছায় স্বীকার বা ভোগ (কারাবরণ), প্রার্থনা, মনোনয়ন, নির্বাচন প্রভৃতি।\nরহমত: স্যার, ‘বরণ’ শব্দের অর্থরাজির মধ্যে রবীন্দ্রনাথের মৃত্যুকে ‘বরণ’ বলার মতো কিছু কি আছে?\nহতাশ গলায় জলিল সাহেব বললেন, এমন কিছু তো দেখতে পাচ্ছি না।\nরহমত: রবীন্দ্রনাথ কি মৃত্যুকে সাদরে গ্রহণ করেছিলেন— যেমন তিনি সাদরে গ্রহণ করেছিলেন, নোবেল পুরস্কার এবং নাইট উপাধি? তিনি কি মৃত্যুকে এমনভাবে বরণ করেছিলেন— যেমনি তাঁকে বরণ করা হতো বিভিন্ন অনুষ্ঠানে, সভায় – – -?\nজলিল সাহেব বললেন, না। রবীন্দ্রনাথ চিকিৎসা করে বাঁচতে চেয়েছিলেন। কত ডাক্তার-বৈদ্য এনেছেন, কত প্রার্থনা হয়েছে। আসলে তিনি মরতে চাননি, মরতে হয়েছে। কেউ কি মরতে চায়? রবীন্দ্রনাথ লিখেছেন: মরিতে চাহি না আমি সুন্দর ভুবনে – – -।\nরহমত: রবীন্দ্রনাথ ঠাকুরের মৃত্যুকে কি তৎকালে সম্মানের সঙ্গে বা সাদরে গ্রহণ করা হয়েছিল?\nজলিল সাহেব বললেন, পাগল নাকি? তাঁর মৃত্যুতে সারা পৃথিবী শোকে অস্থির হয়ে পড়েছিল।\nরহমত বললেন, যারা আত্মহত্যা করেন, স্বেচ্ছায় জীবন দিয়ে দেন কেবল তাদের বেলায় বরণ হবে।যেমন: যতীন্দ্রনাথ দাস, তিনি ৬৩ দিন অনশনের পর ১৩ই সেপ্টেম্বর মাত্র ২৪ বছর বয়সে জেলেই মৃত্যুবরণ করেন।\nতাহলে রবীন্দ্রনাথের মৃত্যুকে কীভাবে লেখা হবে? অধ্যাপক জলিল জানতে চাইলেন।\nরহমত বললেন, লেখা উচিত— ১৯৪১ খ্রিস্টাব্দের ৭ই আগস্ট রবীন্দ্রনাথ ঠাকুরের মৃত্যু হয়।যারা আত্মহত্যা করেননি কিংবা ফাঁসিকাষ্ঠেও ঝুলে মরেননি তাদের বেলায় মৃত্যুবরণ লেখা উচিত নয়। আত্মহত্যা মহাপাপ। যদি কেউ স্বেচ্ছায় মৃত্যুকে ‘বরণ’ করে নেন কেবল তখনই হবে ‘মৃত্যুবরণ’ লেখা সমীচীন। যেমন— ‘বিষপানে মৃত্যুবরণ । অযথা কাউকে আত্মহত্যাকারী বলা উচিত নয়।\nঅধ্যাপক জলিল বললেন, তাহলে এতদিন আমরা ‘মৃত্যুবরণ করেন’ লিখে বিখ্যাত ব্যক্তিদের আত্মহত্যাকারী হিসেবে তুলে ধরেছি।\nউৎস: বাংলা ভাষার মজা, ড. মেহাম্মদ আমীন, পাঞ্জেরী পাবলিকেশন্স লি.।\nThis Month : 25475\nThis Year : 265843


BJP candidate Locket Chatterjee's campaign in bullock cart, Entertainment News: গোমাতা-ই যখন 'বাহন'! চুঁচুড়ায় 'জয় শ্রীরাম' ধ্বনি তুলে গরুর গাড়িতে চেপে প্রচার লকেটের\nগোমাতা-ই যখন 'বাহন'! চুঁচুড়ায় 'জয় শ্রীরাম' ধ্বনি তুলে গরুর গাড়িতে চেপে প্রচার লকেটের\nপদ্ম-প্রার্থীর এমন অভিনব প্রচার দেখে চক্ষু চড়কগাছ সাধারণ মানুষের।\nUpdated: March 26, 2021 7:48:16 pm\nগরুই স্বর্গ, গরু ধর্ম, গো-মাতাই পরমং তপ…! গেরুয়া শিবিরের ক্ষেত্রে একথা বললে কিঞ্চিৎ অত্যুক্তি হয় না বটে! মাতৃ-রূপে মান্যি করে গরু সংরক্ষণের অজুহাতে এদেশে সংখ্যালঘু সম্প্রদায়কে মৃত্যুর মুখে ঠেলে অবধি দেওয়া হয়। আবার কখনও বা পদ্ম শিবিরের নেতা-মন্ত্রীদের অতি গো-ভক্তির ঠেলাও সামাল দিতে হয়েছে দেশবাসীকে! গরুর দুধে সোনার অস্তিত্ব কিংবা গরুর গায়ে হাত বোলালে উচ্চ রক্তচাপ কমা থেকে শুরু করে কর্কট রোগের মোক্ষম দাওয়াই হিসেবে গো-মূত্র পানের নিদান দেওয়ার কথাও শোনা গিয়েছে হিন্দুত্ববাদের ঝাণ্ডাধারীদের মুখে। একুশের বিধানসভা ভোটের মুখে গেরুয়া শিবিরের সেই গো-আবেগই এবার রাজ্য-রাজনীতিতে। যে গো-রাজনীতির পালে কিনা হাওয়া লাগালেন চুঁচুড়ার বিজেপি (BJP) প্রার্থী লকেট চট্টোপাধ্যায় (Locket Chatterjee)।\nশুক্রবার চুঁচুড়া (Chinsurah) বিধানসভা কেন্দ্রের পোলবা থানা এলাকার বিস্তীর্ণ প্রান্তে গরুর গাড়ি চেপেই প্রচার অভিযান করলেন পদ্ম-প্রার্থী লকেট। একসময়কার গ্রাম বাংলার অতিপরিচিত যান-গরুর গাড়ি। এদিন শেষবেলায় প্রচারের মঞ্চে সেই আবেগকেই হাতিয়ার করে তুললেন বিজেপি নেত্রী। যে দৃশ্য দেখে কিনা মজেছেন গ্রামবাসীরাও। চক্ষু চড়কগাছও বটে! কারণ, এযাবৎকাল এহেন ভোটপ্রচারের সাক্ষী থাকেনি তাঁরা।\nপদ্ম-পতাকা দিয়ে সাজানো গরুর গাড়ি। সেই গো-রথে বসে রয়েছেন বিজেপি নেত্রী তথা চুঁচুড়া কেন্দ্রের প্রার্থী লকেট চট্টোপাধ্যায়। নেপথ্যে উচ্চস্বরে “জয় শ্রীরাম… জয় শ্রীরাম” ধ্বনি। সঙ্গে ছিলেন স্থানীয় বিজেপি কর্মী-সমর্থকরা। ব্যান্ড-পার্টি নিয়ে এভাবেই বিজেপির স্লোগান দিতে দিতে বিভিন্ন এলাকায় অভিনব প্রচার সারেন লকেট চট্টোপাধ্যায়। এযাবৎকাল বিজেপির তারকা প্রার্থীদের প্রচারে নানা চমক থাকলেও, চুঁচুড়ার পদ্ম-প্রার্থী লকেটের গরুর গাড়ি চেপে প্রচার যে সেখানে এক আলাদা মাত্রা যোগ করেছে, তা বলাই বাহুল্য।\nতা কেন গরুর গাড়িতে চেপে প্রচার? চুঁচুড়ার গেরুয়া কর্মী-সমর্থকদের কথায়, ভারতীয় জনতা পার্টি আদতে কৃষকবান্ধব। আর গণদেবতাদের কাছে সেই বার্তা পৌঁছে দিতেই লকেটের এমন অভিনব ভাবনা। যদিও রাজধানীতে আন্দোলনরত কৃষকদের পরিস্থিতি তেমনটা বলে না! তবে বাংলায় ভোটের আগে এমন প্রচার যে সাধারণ মানুষের নজর কেড়েছে, তা বলাই বাহুল্য। পাশাপাশি, গরুর গাড়িতে বসে রাজ্যের শাসকদলকে বিঁধতেও ছাড়েননি তিনি। বললেন, “রাস্তার যা অবস্থা তাতে গরুর গাড়ি নিয়ে যাওয়াই শ্রেয়।”\nপ্রসঙ্গত, উনিশে গত লোকসভা ভোটের আগে গো-রাজনীতির পালে হাওয়া দিয়েছিলেন প্রধানমন্ত্রী নরেন্দ্র মোদী। প্রচারের সময় বৃন্দাবনে গিয়ে বলেছিলেন, গো-মাতার ঋণ কোনও ভাবেই শোধ করা যায় না। এবার গেরুয়া শিবিরের মূল কাণ্ডারী তথা প্রধানমন্ত্রীর সেই পদাঙ্কই বাংলা বিধানসভা ভোটের (West Bengal Assembly Election 2021) মুখে অনুসরণ করলেন লকেট।\nWeb Title: Bjp candidate locket chatterjes campaign in bullock cart


সেন্ট্রাল শরীয়াহ বোর্ড ফর ইসলামিক ব্যাংকস অব বাংলাদেশ (CSBIB)-এর উদ্যোগে ৬ মাস মেয়াদী ‘সার্টিফিকেট কোর্স অন ইসলামিক ব্যাংকিং অ্যান্ড ফাইন্যান্স’ (CIBF) শীর্ষক কোর্সের ৫ম পর্বের উদ্বোধনী অনুষ্ঠান ৮ জানুয়ারি শনিবার বেলা ১১:৩০ টায় কাকরাইলস্থ সেন্ট্রাল শরীয়াহ্ বোর্ড ট্রেনিং ইনস্টিটিউটে অনুষ্ঠিত হয়। সেন্ট্রাল শরীয়াহ্ বোর্ডের সেক্রেটারি জেনারেল জনাব মোঃ আবদুল্লাহ শরীফ, CIPA, CSAA- এর সভাপতিত্বে অনুষ্ঠিত এতে প্রধান অতিথি ছিলেন সোশ্যাল ইসলামী ব্যাংক লিমিটেডের পরিচালনা পর্ষদের সম্মানিত চেয়ারম্যান ড. মোঃ মাহবুব-উল-আলম এবং বিশেষ অতিথি ছিলেন বোর্ডের নির্বাহী কমিটির সদস্য এবং অগ্রণী ব্যাংক ও সোনালী ব্যাংক লিমিটেডের শরীয়াহ সুপারভাইজরি কমিটির সম্মানিত চেয়ারম্যান প্রফেসর ড. মুহাম্মদ আব্দুর রশীদ, বাংলাদেশ ইনস্টিটিউট অব ব্যাংক ম্যানেজমেন্টে (BIBM)-এর সিলেকশন গ্রেডের প্রফেসর ড. শাহ্ মোঃ আহসান হাবীব, ঢাকা বিশ্ববিদ্যালয়ের ইসলামিক স্টাডিজ বিভাগের প্রফেসর ড. মুহাম্মদ ইউসুফ ইবন হোছাইন, বাংলাদেশ ব্যাংকের পরিসংখ্যান বিভাগের মহাব্যবস্থাপক ড. মোহাম্মদ আমির হুসেইন এবং বাংলাদেশ ব্যাংক ট্রেনিং একাডেমির মহাব্যবস্থাপক ড. গোলজারে নবী। অনুষ্ঠানটি সঞ্চালনা করেন বোর্ডের ইনচার্জ (এডমিন) জনাব সৈয়দ সাখাওয়াতুল ইসলাম।\nপ্রধান অতিথি ড. মোঃ মাহবুব-উল-আলম তাঁর বক্তব্যে বলেন, প্রতিনিয়ত প্রসারমান ইসলামী ব্যাংকিং শিল্প পরিচালনার জন্য দক্ষ জনশক্তির বিকল্প নেই। এ লক্ষ্যে সেন্ট্রাল শরীয়াহ্ বোর্ড ‘সার্টিফিকেট কোর্স অন ইসলামিক ব্যাংকিং অ্যান্ড ফাইন্যান্স (CIBF)’ কোর্স পরিচালনাসহ প্রশিক্ষণধর্মী উদ্যোগ সত্যিই প্রশংসনীয়। এ ছাড়া ইসলামী ব্যাংকিংয়ে শরীয়াহ সঠিকভাবে পরিপালন করা হলে ব্যাংকিংয়ের জন্য ডিপোজিট খুজঁতে হয় না। এটা প্রমাণিত সত্য। শরীয়াহ ব্যাংকিং হল একটি সুদৃঢ় ধারায় স্থিতিশীল ব্যাংকিং এটা আমাদের গর্ব; ইহ-পারলৌকিক সুখের ঠিকানা। সুতরাং এ বিষয়ে পর্যাপ্ত জ্ঞান আহরণ ও সে মতো ব্যাংকিং পরিচালনার জন্য জনশক্তিকে উৎসর্গিত হতে হবে।\nএ ছাড়া বিশেষ অতিথিবৃন্দ নিয়তের বিশুদ্ধতার গুরুত্ব এবং ইসলামী ব্যাংকিংয়ের সৌন্দর্য, নিরাপত্তা এবং অপরিহার্যতা তুলে ধরে এ শিল্পের অগ্রগতির জন্য জ্ঞান সাধনার অব্যাহত রেখে প্রশিক্ষণার্থীদের কাজ করার প্রত্যয় গ্রহণের জন্য আহŸান জানান।\nসভাপতির বক্তব্যে জনাব মোঃ আবদুল্লাহ শরীফ, CIPA, CSAA বলেন, বর্তমান বিশ্বে জাতীয় ও আন্তর্জাতিক উন্নয়ন ও অগ্রগতির জন্য ইসলামী অর্থনীতি অন্যতম একটি মাধ্যম। উন্নয়নের রোল মডেল বাংলাদেশ সরকার সবসময় এর ওপর গুরুত্বারোপ করে আসছে। সম্প্রতি সুকুক ইস্যুকরণ এর একটি উজ্জ্বল দৃষ্টান্ত। বাংলাদেশে ইসলামী ব্যাংকিং-এর উন্নয়নে দক্ষ ও প্রশিক্ষিত জনবলের অভাব সবচেয়ে বড় বাধা। দক্ষ জনবল তৈরীর মাধ্যমে উক্ত বাধা অতিক্রম করার লক্ষ্যে এবং ইসলামিক ব্যাংকিং ও ফাইন্যান্সবিষয়ক জ্ঞান অধিকতর সমৃদ্ধির উদ্দেশ্যে সেন্ট্রাল শরীয়াহ্ বোর্ড নিরলসভাবে কাজ করে যাচ্ছে। এরই ধারাবাহিকতায় সেন্ট্রাল শরীয়াহ্ বোর্ড ২০২০ সালে ‘সার্টিফিকেট কোর্স অন ইসলামিক ব্যাংকিং অ্যান্ড ফাইন্যান্স (CIBF)’ চালু করে।\nউল্লেখ্য, এ পর্যন্ত কোর্সের ৫টি ব্যাচে ৩৯টি ব্যাংক ও বিভিন্ন প্রতিষ্ঠানের ১৪৬ জন অংশগ্রহণকারী ভর্তি হয়েছেন এবং ৩৪ জন অংশগ্রহণকারী ইতোমধ্যেই সফলতার সাথে CIBF ফেলোশিপ অর্জন করেছেন। এ ছাড়া আরো ৪০ জন অংশগ্রহণকারী ৪টি মডিউলে উত্তীর্ণ হয়ে ফেলোশিপ অর্জনের পথে রয়েছেন।


নির্বাচনের প্রস্তুতি নেওয়ার আহবান জানালেন স্বাস্থ্যমন্ত্রী নির্বাচনের প্রস্তুতি নেওয়ার আহবান জানালেন স্বাস্থ্যমন্ত্রী – Thepeoples News 24\nখুলনা, জেলা/উপজেলা, রাজনীতি, লিড নিউজ, শিরোনামঃ, সারা বাংলা\nনির্বাচনের প্রস্তুতি নেওয়ার আহবান জানালেন স্বাস্থ্যমন্ত্রী\nআওয়ামী লীগের কেন্দ্রীয় উপদেষ্টা মন্ডলীর সদস্য ও সাবেক স্বাস্থ্যমন্ত্রী ডা. আ ফ ম রুহুল হক এমপি বলেছেন, আগামী নির্বাচনের জন্য প্রস্তুতি নেওয়ার সময় এসেছে। সরকারের সাফল্য ও অর্জনের কথা জনগণের কাছে তুলে ধরতে হবে। এ জন্য দলকে সংগঠিত করা জরুরি। আগামী ইউপি নির্বাচনে নিজেদের মধ্যকার সব বিরোধ ভুলে গিয়ে দলীয় প্রার্থীদের পক্ষে কাজ করতে হবে।\nশনিবার (১১ সেপ্টেম্বর) দুপুরে সাতক্ষীরার লেকভিউ রিসোর্টে জেলা আওয়ামী লীগের পরিচিতি সভায় প্রধান অতিথির বক্তব্যে তিনি এসব কথা বলেন।\nতিনি আরও বলেন, দেশে একটি মহল অস্থিতিশীল পরিবেশ ও বিশৃঙ্খলা সৃষ্টির চেষ্টা চালাচ্ছে, তাদেরকে প্রতিহত করতে হবে।\nপরিচিতি সভায় আরও বক্তব্য রাখেন, সাতক্ষীরা ২ আসনের সংসদ সদস্য বীর মুক্তিযোদ্ধা মীর মোস্তাক আহমেদ রবি, সাতক্ষীরা ৪ আসনের সংসদ সদস্য এসএম জগলুল হায়দর, জেলা আওয়ামী লীগের সাবেক সভাপতি ইঞ্জিনিয়ার শেখ মুজিবর রহমান, সাধারণ সম্পাদক মো. নজরুল ইসলাম, সহ-সভাপতি অধ্যক্ষ আবু আহমেদ, উপজেলা চেয়ারম্যান আসাদুজ্জামান বাবু, ঘোষ সনৎ কুমার, এবিএম মোস্তাকিম, আমিনুল ইসলাম লাল্টু, মো. মুজিবর রহমান, আতাউল হক দোলন ও সাঈদ মেহেদী প্রমুখ।\nএ সময় জেলা আওয়ামী লীগের ৭৫ সদস্যের কমিটির সব নেতা উপস্থিত ছিলেন।


ঘুমন্ত আওয়ামী লীগ নেতাকে গুলি করে হত্যা\nসোমবার ০৪, জুলাই ২০১৬ .২০ আষাঢ় ১৪২৩ . ২৯ রমজান ১৪৩৭\n০৪ জুলাই, ২০১৬\nকক্সবাজারের টেকনাফে আওয়ামী লীগের স্থানীয় এক নেতাকে ‘ঘুমন্ত অবস্থায়’ গুলি করে হত্যা করা হয়েছে। সোমবার রাত দেড়টার দিকে টেকনাফ সদর ইউনিয়নের নতুন পল্লান পাড়ায় এ ঘটনায় আহত হয়েছেন তার স্ত্রী।\nনিহত সিরাজুল ইসলাম (৬০) টেকনাফ সদর ইউনিয়ন আওয়ামী লীগের সভাপতি। তার স্ত্রী ইয়াছমিন আক্তার ওরফে জোহরাকে (৫২) গুলিবিদ্ধ অবস্থায় টেকনাফ উপজেলা স্বাস্থ্য কমপ্লেক্সে ভর্তি করা হয়েছে।\nটেকনাফ থানার ওসি মো. আব্দুল মজিদ জানান, ক্ষমতাসীন দলের এই স্থানীয় নেতাকে ‘পূর্ব বিরোধের জের ধরে’ হত্যা করা হয়েছে বলে সন্দেহের কথা পুলিশকে বলেছেন নিহতের স্বজনরা। তবে এ বিষয়ে বিস্তারিত জানাতে পারেননি ওসি।\nস্বজনদের বরাত দিয়ে তিনি বলেন, সিরাজুল রাতে শোবার ঘরের জানালা খোলা রেখে ঘুমিয়ে পড়েন। একই খাটে তার স্ত্রীও ঘুমিয়ে ছিলেন।\n“রাত দেড়টার খোলা জানালা দিয়ে ঘুমন্ত দম্পতিকে গুলি করা হয়। এ সময় গুলিবিদ্ধ জোহরার চিৎকারে বাড়ির লোকজন জেগে উঠলে খুনিরা পালিয়ে যায়।”\nপরে স্বজনরা ওই দম্পতিকে উপজেলা স্বাস্থ্য কেন্দ্রে নিয়ে গেলে কর্তব্যরত চিকিৎসক সিরাজুলকে মৃত ঘোষণা করেন।\nতার লাশ ময়নাতদন্তের জন্য কক্সবাজার সদর হাসপাতালে পাঠানো হবে বলে জানিয়েছেন ওসি।\nস্বজনদের বরাত দিয়ে তিনি বলেন, “টেকনাফের পল্লান পাড়ার বাসিন্দা আব্দুল হাকিমের সঙ্গে সিরাজুলের ব্যক্তিগত বিরোধ ছিল। হাকিম মিয়ানমারের নাগরিক হলেও বহু বছর ধরে পল্লান পাড়ায় বসবাস করে আসছেন। তিনিই লোক পাঠিয়ে এ হত্যাকাণ্ড ঘটিয়েছেন বলে স্বজনদের সন্দেহ। তবে তাদের মধ্যে কী নিয়ে সমস্যা ছিল তা তাৎক্ষণিকভাবে জানা সম্ভব হয়নি।”\nপুলিশ খুনিদের গ্রেপ্তারে অভিযান চালাচ্ছে বলে জানান ওসি।


এসবিএসি’র ৭৫তম শাখার কার্যক্রম শুরু\nপ্রকাশিত: ১৯:২৪ ৩০ অক্টোবর ২০১৯\nপুরান ঢাকায় সাউথ বাংলা এগ্রিকালচার অ্যান্ড কমার্স (এসবিএসি) ব্যাংক লিমিটেডের ৭৫তম ‘বাবুবাজার শাখা’র কার্যক্রম শুরু হয়েছে। এ উপলক্ষ্যে আয়োজিত এক অনুষ্ঠানে প্রধান অতিথি ছিলেন ব্যাংকের চেয়ারম্যান এস এম আমজাদ হোসেন।\nরাজধানীর আরমানিটোলায় এ কে আদিল ফেমাস টাওয়ারে ব্যাংকের শাখা চত্বরে ব্যবস্থাপনা পরিচালক ও প্রধান নির্বাহী মো. গোলাম ফারুকের সভাপতিত্বে অনুষ্ঠানে বিশেষ অতিথি ছিলেন- ব্যাংকের পরিচালক মোহাম্মদ নাওয়াজ ও মো. আনোয়ার হোসেন।\nঅন্যান্যের মধ্যে উপস্থিত ছিলেন- ব্যাংকের অতিরিক্ত ব্যবস্থাপনা পরিচালক মোস্তফা জালাল উদ্দিন আহমেদ, উপব্যবস্থাপনা পরিচালক তারিকুল ইসলাম চৌধুরী ও মো. মামুনুর রশিদ মোল্লা, মহাব্যবস্থাপক মো. হাফিজুর রহমান, হেড অব কার্ড মোহাম্মদ শফিউল আজমসহ এলাকার বিশিষ্ট ব্যবসায়ী ও গণ্যমান্য ব্যক্তিরা।\nপ্রধান অতিথির বক্তব্যে এস এম আমজাদ হোসেন বলেন, বাংলাদেশ কৃষিনির্ভর অর্থনীতির দেশ। কৃষি অর্থায়নকে প্রাধান্য দিয়ে সাউথ বাংলা ব্যাংকের যাত্রা শুরু হয়। সঙ্গে আধুনিক ও প্রগতিশীল ব্যাংকিং ধারাকে আরো গতিশীল করার উদ্যোগ গ্রহণ করেছি। আমাদের ব্যাংকের সার্বিক কার্যক্রম গ্রাহকবান্ধব। গ্রাহকসেবাই আমাদের প্রধান লক্ষ্য। মানুষের প্রয়োজন বুঝে আমরা সেবা প্রদানে সচেষ্ট থাকি।\nতিনি আরো বলেন, সাউথ বাংলা ব্যাংক দক্ষতা ও নিষ্ঠার সঙ্গে তার কার্যক্রম পরিচালনা করে আসছে। আমরা সবসময় গ্রাহকের সন্তুষ্টিকে সর্বাধিক প্রাধান্য দিয়ে থাকি।\nব্যাংকের ব্যবস্থাপনা পরিচালক ও প্রধান নির্বাহী মো. গোলাম ফারুক বলেন, চতুর্থ প্রজন্মের ব্যাংক হিসেবে প্রথম দিন থেকেই এসবিএসি ব্যাংক ব্যবহার করে আসছে বিশ্বমানের প্রযুক্তি। আমাদের রয়েছে রিয়েল টাইম অনলাইন ব্যাংকিং সুবিধাসহ এটিএম, ইএমভি চিপসংযুক্ত ডেবিট কার্ড, লোকাল ও ইন্টারন্যাশনাল ক্রেডিট কার্ড, ই-কমার্স সুবিধা। ইলেক্ট্রনিক ফান্ড ট্রান্সফার, রিয়েল টাইম গ্রস সেটেলমেন্ট, ট্রান্সজেকশন অ্যালার্টসহ রয়েছে আমদানি-রফতানির সব সুবিধা। সেবার মাধ্যমে আমরা এরইমধ্যে সমসাময়িক ব্যাংকগুলোর মধ্যে একটি অবস্থান তৈরি করতে সক্ষম হয়েছি।


ব্রিটিশ মুদ্রায় টিপু সুলতানের বংশধর! নয়া সম্মানে সাহসিনী নুর ইনায়েত খান\nHomeLatest Newsব্রিটিশ মুদ্রায় টিপু সুলতানের বংশধর! নয়া সম্মানে সাহসিনী নুর ইনায়েত খান\nদৈনিক সমাচার July 30, 2020 66 viewsNo comment\nদৈনিক সমাচার, ডিজিটাল ডেস্ক : ব্রিটেনের অর্থমন্ত্রী ঋষি সুনক জানিয়েছেন, বেশ কয়েক জন ‘অ-ব্রিটিশ’-এর সম্মানে বিশেষ মুদ্রা তৈরি করার প্রস্তাব দিয়েছিলেন কনজারভেটিভ পার্টির ভারতীয় বংশোদ্ভূত সদস্য জেহরা জাইদার। সেই প্রস্তাব খতিয়ে দেখছেন অর্থমন্ত্রী। এই সব অ-ব্রিটিশের মধ্যে রয়েছেন ভারতীয় বংশোদ্ভূত নুর ইনায়েত খান-ও।\nজার্মানির দাখাউ কনসেন্ট্রেশন ক্যাম্প। ১৯৪৪-এর ১৩ সেপ্টেম্বর এই নাৎসি ক্যাম্পেই মাথায় গুলি করে হত্যা করে হয়েছিল নুরকে। আগের রাতে ভয়াবহ অত্যাচার করা হয়েছিল তাঁর উপরে। কিন্তু মুখ খোলেননি তিনি। বলেননি তাঁর আসল নামটুকুও। জার্মানরা জানত, তাঁর নাম নোরা বেকার। সন্দেহ করেছিল, তিনি এক জন ব্রিটিশ গুপ্তচর। সন্দেহ ঠিক-ই ছিল।\nতরুণীর আসল নাম নুর ইনায়েত খান। টিপু সুলতানের বংশধর। নাৎসি বাহিনীর হাতে হত্যার সময়ে তাঁর বয়স ছিল ত্রিশ। মৃত্যুর পাঁচ বছর পরে ব্রিটেনের সর্বোচ্চ নাগরিক সম্মান ‘জর্জ ক্রস’ দেওয়া হয়েছিল ইনায়েতকে। মরনোত্তর ‘ক্রোয়া দ্য গ্যের’ (ফ্রান্সের অন্যতম গুরুত্বপূর্ণ সামরিক সম্মান ‘যুদ্ধের ক্রস’)-ও দেওয়া হয়েছিল তাঁকে। তা ছাড়া, লন্ডনের গর্ডন স্কোয়ারে তাঁর একটি মূর্তি রয়েছে। তাঁর ছবি দিয়ে ব্রিটেনে স্ট্যাম্প রয়েছে, ইনায়েতের সম্মানে তাঁর লন্ডনের বাড়ির সামনে ‘ব্লু প্লাক’ বসানো হবে।\nTags:British CurrencyNoor Inayat KhanTipu Sultan\nইসলাম অবমাননা, ভরা আদালতে বিচারকের সামনে অভিযুক্তকে গুলি করে মারলেন যুবক\nকাফিল খানের মুক্তির দাবিতে সরব কংগ্রেস! যোগী আদিত্যনাথকে চিঠি প্রিয়াঙ্কার\nমধ্যবিত্তদের সংসারে বড়সড় ধাক্কা, সিলিন্ডার পিছু ৭৬ টাকা বাড়ল রান্নার গ্যাসের দাম\nহিন্দুদের উপর অত্যাচার? ধুর, হিন্দুদের হোলিতে রং খেলতেন মুঘল সম্রাটরা!\nঅসমের মতো পশ্চিমবঙ্গেও এনআরসি হবে, বাদ যাবে ২ কোটি! হুমকি দিলীপ ঘোষের


নির্বাচন সামনে রেখে দুই দলে চ্যালেঞ্জ | জাতীয় | The Daily Ittefaq\nনির্বাচন সামনে রেখে দুই দলে চ্যালেঞ্জ\n৩০০ আসনে আওয়ামী লীগের মনোনয়ন প্রত্যাশী প্রায় চার হাজার। মনোনয়ন না পেলে অনেকে বিদ্রোহী প্রার্থী হওয়ার প্রস্তুতি নিচ্ছেন। অন্যদিকে নির্বাচনে অংশগ্রহণ প্রশ্নে ১০ শর্ত চূড়ান্ত করেছে বিএনপি বিদ্রোহী প্রার্থীর চাপে আওয়ামী লীগ ৩০০ আসনে ৪ হাজার মনোনয়ন প্রত্যাশী\nমেহেদী হাসান০১ সেপ্টেম্বর, ২০১৮ ইং ০০:৫৯ মিঃ\nএকাদশ জাতীয় সংসদ নির্বাচনে বিদ্রোহী প্রার্থী মোকাবেলা করা আওয়ামী লীগের বড় চ্যালেঞ্জ হয়ে দাঁড়িয়েছে। নির্বাচন যতই ঘনিয়ে আসছে মনোনয়ন প্রত্যাশীর সংখ্যা ততোই বাড়ছে। বর্তমানে ৩০০ আসনে আওয়ামী লীগের মনোনয়ন প্রত্যাশী ৪ হাজার নেতা। গড়ে প্রতি আসনে ১৩ জন নৌকার টিকিট পেতে আগ্রহী। মনোনয়ন না পেলে অনেকে বিদ্রোহী প্রার্থী হওয়ার প্রস্তুতিও নিচ্ছেন। বিগত নির্বাচনে বিদ্রোহীদের শাস্তি পরিবর্তে পুরস্কৃত করায় আগামীতেও দলের সিদ্ধান্তের বাইরে গিয়ে অনেকেই প্রার্থী হতে উত্সাহী হচ্ছেন। বিষয়টি দলকে ভাবিয়ে তুলছে। তাছাড়া অতীতে কখনো মনোনয়ন প্রত্যাশীর সংখ্যা এত বেশি ছিল না। তাই এবার জয়ের ক্ষেত্রে গলার কাঁটা হতে পারে বিদ্রোহীরাই। দলীয় সূত্র জানায়, এবার চূড়ান্ত মনোনয়নের আগে মনোনয়ন প্রত্যাশী সবার সঙ্গে কথা বলবেন আওয়ামী লীগ সভানেত্রী শেখ হাসিনা। দল যাকে মনোনয়ন দেবে তার পক্ষে কাজ করার অঙ্গীকার মনোনয়ন প্রত্যাশীদের কাছ থেকে করিয়ে নিবেন দলের হাইকমান্ড।\nজানা গেছে, দলের বিরুদ্ধে এমপি নির্বাচনে অংশ নেওয়া আওয়ামী লীগ নেতারা এখনও বহাল-তবিয়তে আছেন। জেলা পরিষদ নির্বাচনে অনেক বিদ্রোহী প্রার্থী চেয়ারম্যান হয়েছেন। কিন্তু দলের সিদ্ধান্তের বাইরে যাওয়ার কারণে তাদের কোন শাস্তি দেওয়া হয়নি। শাস্তি হয়নি উপজেলা নির্বাচনের বিদ্রোহী নেতাদের। পৌরসভা, ইউনিয়ন পরিষদ নির্বাচনে বিদ্রোহী প্রার্থীর সংখ্যা অনেক বেশি ছিল। অনেকে জয়ী হয়েছেন। নির্বাচন নিয়ে নিজ দলের নেতাদের মধ্যে ধাওয়া-পাল্টাধাওয়া হয়েছে। নিজেদের মধ্যে সংঘর্ষে প্রাণহানির ঘটনা ঘটেছে। স্থানীয় আওয়ামী লীগের হিসাবে বহিষ্কারের সংখ্যাও একেবারে কম নয়। তবে এসব বহিষ্কারে কেন্দ্রের সায় না থাকায় বহাল-তবিয়তে আছেন বিদ্রোহীরা। অনেক স্থানে দলের অনুগতরাই বিদ্রোহী নেতাদের ভয়ে তটস্থ থাকেন। এ অবস্থায় একাদশ জাতীয় সংসদ নির্বাচনে বিদ্রোহী প্রার্থীর সংখ্যা বাড়তে পারে। সেক্ষেত্রে দলীয় প্রার্থীর বিজয় নিশ্চিত করার চেয়ে ক্ষমতাসীনদের ঘর সামলানো কঠিন হবে বলে শঙ্কা প্রকাশ করছেন সংশ্লিষ্টরা। মনোনয়ন প্রত্যাশীদের অনেকে দুই বছর আগে থেকেই এই অসুস্থ প্রতিযোগিতায় নেমে পড়েছেন। দলীয় এমপিদের বিরুদ্ধে মিথ্যাচার করে দলের ভাবমূর্তি ক্ষুণ্ন করছেন। বিষয়টি আওয়ামী লীগ সভানেত্রী মোটেও ভালভাবে নেননি। তৃণমূল নেতাদের গণভবনে ডেকে এনে শেখ হাসিনা বলেন, প্রার্থী হতে গিয়ে দলের বিরুদ্ধে দুর্নাম সৃষ্টি করা যাবে না। এটা সহ্য করা হবে না। আওয়ামী লীগের দুজন প্রেসিডিয়াম সদস্য জানান, বিদ্রোহী প্রার্থীরা দলের জন্য অস্বস্তিকর। তারা দলকে বিব্রতকর পরিস্থিতির দিকে ঠেলে দেয়। দলের সিদ্ধান্তের বাইরে নির্বাচন করা নেতাদের কেউ পছন্দ করে না। বিদ্রোহীরা দলেও বিতর্কিত হয়।\nআওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের সম্প্রতি দলীয় ফোরামের একাধিক বৈঠকে বলেছেন, দল করতে হলে দলের সিদ্ধান্ত মেনে চলতে হবে। মনোনয়ন অনেকে চাইতে পারেন। তবে দল যাকে মনোনয়ন দেবে তার পক্ষে সবার ঐক্যবদ্ধভাবে কাজ করতে হবে। নইলে কঠোর সাংগঠনিক ব্যবস্থা গ্রহণ করা হবে। আওয়ামী লীগের দুজন সম্পাদকমণ্ডলীর সদস্য জানান, ‘দলের মধ্যে এই অশুভ প্রতিযোগিতা বন্ধ না হলে আগামী নির্বাচনে আরো ভয়াবহ পরিস্থিতির সৃষ্টি হবে। স্থানীয় নির্বাচনের মতো জাতীয় নির্বাচনেও খুনাখুনি হবে। এটা মোকাবেলা করাই আওয়ামী লীগের বড় চ্যালেঞ্জ।\nজানা গেছে, সবাই এখন এমপি হতে চান। থানা, ইউনিয়ন এমনকি অনেক আসনে ওয়ার্ড পর্যায়ের নেতারাও এমপি মনোনয়ন প্রত্যাশী। আওয়ামী লীগ সভানেত্রী শেখ হাসিনা গণভবনে এক অনুষ্ঠানে বলেছিলেন, শত ফুল ফুটতে দিন, সেখান থেকে ভালটাকে বেছে নেওয়া হবে। দলের হাইকমান্ডের এমন ঘোষণার পর মনোনয়ন প্রত্যাশীর সংখ্যা ক্রমেই বাড়ছে। সরকারি চাকরি থেকে অবসর নিয়েছেন, ছাত্রজীবনে রাজনৈতিক দলের আদর্শের প্রতি কমিটমেন্টও ছিল না, ভূমিকা দূরে থাক; তারাও নেমেছেন এমপি হওয়ার মিছিলে। ব্যবসায়ী হিসাবে অর্থবিত্ত গড়েছেন, জীবনে একবার এমপি হতে চান। রাজনৈতিক অভিজ্ঞতা না থাক বিশ্বাস করেন অর্থের জোরে কি না হয়! খরচপাতি যেখানে যা লাগছে তা ব্যয় করতে শুরু করেছেন। কেউ কেউ আবার সরকারের মন্ত্রী-এমপিদের ছায়ায় থেকে অতীতে বা বর্তমানে ব্যবসা, বাণিজ্য, ঠিকাদারি ভালোই করেছেন। টাকা অনেক হয়ে গেছে, টাকার জোরে দলের বিভিন্ন পদ-পদবী অর্জনও করেছেন। এখন এমপি হওয়ার স্বপ্ন নিয়ে ছুটছেন। এমপি হওয়ার মিছিলে অনুপ্রবেশকারীরাও আছেন।\nদলীয় সিদ্ধান্ত উপেক্ষা করে দশম জাতীয় সংসদ নির্বাচনে আওয়ামী লীগের ১০ নেতা এমপি হয়েছিলেন। স্বতন্ত্র প্রার্থী হিসেবে নির্বাচিত হয়ে তারা এখন আওয়ামী লীগ দলীয় এমপি। বিষয়টিকে বিদ্রোহীদের পুরস্কৃত করার মতো দেখছেন দলের অনুগতরা। ২০১৬ সালের ২৮ ডিসেম্বর অনুষ্ঠিত হয় জেলা পরিষদ চেয়ারম্যান নির্বাচন। এই নির্বাচনে ১৩ জেলায় জয় পায় দলের বিদ্রোহীরা। অন্যান্য জেলায় দলের বিদ্রোহী প্রার্থী ছিলেন। কারো বিরুদ্ধে কোন ব্যবস্থা নেয়া হয়নি। এদিকে ২০১৬ সালের ২২ মার্চ থেকে ৪ জুন পর্যন্ত ছয় ধাপে অনুষ্ঠিত হয় ৪ হাজার ১০৪ ইউনিয়ন পরিষদের নির্বাচন। এসব নির্বাচনে আওয়ামী লীগের প্রতি একজন দলীয় প্রার্থীর বিপরীতে গড়ে প্রায় ৩ জন করে বিদ্রোহী প্রার্থী ছিল। দলের বাইরে নির্বাচন করে অনেকেই জয় পেয়েছেন। স্থানীয়ভাবে অনেককে বহিষ্কার করা হলেও কেন্দ্রে তা ফাইলচাপা পড়ে আছে। আবার অধিকাংশ জেলা-উপজেলায় মন্ত্রী-এমপিদের আশীর্বাদে দলছুট নেতারাই বেশি দাপুটে। তারা কোণঠাসা করে রেখেছেন ত্যাগী নেতাদের। ওই সময় বিদ্রোহী প্রার্থী হওয়ায় সাতক্ষীরা জেলা আওয়ামী লীগ ৫৮ জন, খুলনা জেলা আওয়ামী লীগ ৩৫ জন, আলফাডাঙ্গা উপজেলা আওয়ামী লীগ ৫ জন পৌরসভা ও ইউনিয়ন চেয়ারম্যানকে সাময়িক বহিষ্কার করে। পরে তাদের স্থায়ীভাবে বহিষ্কারের জন্য কেন্দ্রে আবেদন পাঠানো হয়। একইভাবে সারাদেশ থেকে বহিষ্কারসহ নানা অভিযোগে অসংখ্য আবেদন আওয়ামী লীগের কেন্দ্রে জমা পড়ে। কিন্তু বিদ্রোহী প্রার্থীর বিষয়ে কেন্দ্র সাংগঠনিকভাবে শাস্তি না দেওয়ায় তারা এলাকায় দাপটের সঙ্গেই আছেন। এই অবস্থায় মনোনয়ন প্রত্যাশীদের অনেকে বিদ্রোহী প্রার্থী হতে আগ্রহ দেখাচ্ছেন।\nঅংশগ্রহণ প্রশ্নে ১০ শর্ত বিএনপির\nসংলাপ-সমঝোতা না হলে আন্দোলন\nআগামী জাতীয় নির্বাচনে অংশগ্রহণের প্রশ্নে দশটি শর্ত চূড়ান্ত করেছে বিএনপি। অচিরেই সাংবাদিক সম্মেলনের মাধ্যমে এসব শর্ত ও সরকারের কাছে কিছু প্রস্তাব তুলে ধরা হবে।\nশর্তগুলো হলো— ১. দলের চেয়ারপারসন বেগম খালেদা জিয়াসহ কারাগারে থাকা নেতাকর্মীদের নি:শর্ত মুক্তি, সাজা বাতিল ও মিথ্যা মামলা প্রত্যাহার নিশ্চিত করা। ২. নির্বাচনকালীন নিরপেক্ষ সরকারের অধীনে একটি গ্রহণযোগ্য, অংশগ্রহণমূলক, অবাধ ও সুষ্ঠু নির্বাচন অনুষ্ঠান। ৩. তফসিল ঘোষণার আগে বর্তমান দশম সংসদ ভেঙে দেয়া। ৪. বর্তমান নির্বাচন কমিশন পুনর্গঠন। ৫. নির্বাচনের অন্তত এক সপ্তাহ আগে শান্তি-শৃঙ্খলা বজায় রাখতে ম্যাজিস্ট্রেসি ক্ষমতা দিয়ে ভোটের মাঠে সেনা মোতায়েন। ৬. ইলেকট্রনিক ভোটিং মেশিন (ইভিএম) পদ্ধতি বাতিল। ৭. লেভেল প্লেয়িং ফিল্ড বা সকল দলকে সমান সুযোগ প্রদান এবং সুষ্ঠু ও নিরপেক্ষ নির্বাচনের পরিবেশ তৈরি করা। ৮. নির্বাচন কমিশনকে নিরপেক্ষভাবে কাজ করার সুযোগ দেয়া। ৯. ভোটকেন্দ্রে সব ভোটারকে আসার সুযোগ করে দিতে হবে এবং ১০. নির্বাচনের তফসিল ঘোষণার পর বিরোধী নেতাদের গ্রেফতার-হয়রানি করা যাবে না। এসব শর্তের পাশাপাশি সরকারকে সংলাপের প্রস্তাব দেয়া হবে আনুষ্ঠানিকভাবে।\nদলীয় সূত্র জানায়, বিএনপির স্থায়ী কমিটির সদস্যরা ঈদের আগে ও পরে বৈঠকে বসে এই শর্তগুলো চূড়ান্ত করেন। ঈদের পর দলের মহাসচিব মির্জা ফখরুল ইসলাম আলমগীর চেয়ারপারসন বেগম খালেদা জিয়ার সঙ্গে কারাগারে সাক্ষাত্ করে এ নিয়ে নির্দেশনা গ্রহণ করেছেন। দলের ভারপ্রাপ্ত চেয়ারম্যান তারেক রহমানের সাথেও কথা বলেছেন স্থায়ী কমিটির একাধিক সদস্য।\nস্থায়ী কমিটির একজন প্রভাবশালী সদস্য বলেন, আমাদের শর্তগুলো পূরণ না হলে কোনো নির্বাচন হবে না। সরকার যদি সংলাপে না বসে, দাবি না মানে তাহলে কঠোর আন্দোলনের মাধ্যমে সরকারকে বাধ্য করা হবে। আমরা প্রথমে চাইব সমঝোতা। তাতে সরকার রাজি না হলে কঠোর অবস্থানে যাওয়া ছাড়া কোনো পথ থাকবে না আমাদের।\nবিএনপির মহাসচিব মির্জা ফখরুল ইসলাম আলমগীর বলেন, আমরা বারবার বলেছি আমাদের নেত্রীকে মুক্তি দিতে হবে, এটা আমাদের প্রথম শর্ত; নির্বাচন করতে হলে নির্বাচনের পরিবেশ তৈরি করতে হবে; একটা নির্বাচনকালীন নিরপেক্ষ সরকার থাকতে হবে; নির্বাচন কমিশনকে ভেঙে দিয়ে পুনর্গঠন করতে হবে; তফসিল ঘোষণার আগেই সংসদ ভেঙে দিতে হবে, একই সঙ্গে সমস্ত দলকে সমান সুযোগ দিতে হবে এবং সেনাবাহিনী মোতায়েন করতে হবে। আর ইভিএম ব্যবহার করা যাবে না একটি কেন্দ্রেও। তফসিল ঘোষণার আগেই সকল রাজবন্দিকে মুক্ত করে দিতে হবে। তিনি বলেন, বেগম জিয়াকে ছাড়া কোনো নির্বচন হবে না। দাবি না মানলে জনগণ রাজপথে নেমে এসে সরকারকে বাধ্য করবে। তখন সরকার তাসের ঘরের মতো ভেঙে যাবে। বাংলাদেশের মানুষ ঘুরে দাঁড়াবে। এই সরকারের পতন হবে।\nদলের স্থায়ী কমিটির একজন সদস্য ইত্তেফাককে বলেন, বিএনপি চায় নির্বাচনকালীন সরকার নিয়ে একটি জাতীয় সংলাপ হোক। সেখানে সব পক্ষ বসলেই একটি সুষ্ঠু নির্বাচনের উপায় বের হবে। সরকার যদি কিছুটা ছাড় দেয় বিএনপিও একই অবস্থানে বসে থাকবে না। কিন্তু সরকার এগিয়ে না এলে বিএনপি তার অবস্থানেই থাকবে। আন্দোলনের মাধ্যমেই দাবি আদায় করে নির্বাচনে যাবে বিএনপি। তিনি বলেন, সরকার ছাড় না দিলে রাজপথে আন্দোলনের মাধ্যমেই দাবি আদায়ের পরিকল্পনা আছে বিএনপির। সরকার যদি সত্যিকার অর্থে সবাইকে সঙ্গে নিয়ে জাতীয় নির্বাচন করতে চায়, তাহলে বিএনপিও সর্বোচ্চ ছাড় দেওয়ার কথা চিন্তাভাবনা করবে।\nএদিকে সমমনা রাজনৈতিক দলগুলোর সঙ্গে বৃহত্তর রাজনৈতিক ঐক্যের জন্য প্রাথমিকভাবে একটি প্রস্তাবমালা প্রণয়ন করেছে বিএনপির স্থায়ী কমিটির সদস্যরা। এসব প্রস্তাব আগ্রহী দলগুলোর কয়েকজন নেতার হাতে দেওয়া হয়েছে। ঐক্যের মূল উপজীব্য হিসেবে বলা হয়েছে—বাংলাদেশকে একটি গণতান্ত্রিক ও কল্যাণমূলক রাষ্ট্র হিসেবে প্রতিষ্ঠা করার লক্ষ্যে মৌলিক দাবিগুলোর ভিত্তিতে আমরা ঐক্যবদ্ধ হতে পারি। বিএনপি যে প্রস্তাবগুলোর ভিত্তিতে বৃহত্তর রাজনৈতিক ঐক্য প্রতিষ্ঠা করতে চায় তার মধ্যে আছে— বেগম খালেদা জিয়াসহ সব রাজনৈতিক নেতাকর্মীর নিঃশর্ত মুক্তি, একটি গ্রহণযোগ্য ও সুষ্ঠু নির্বাচন, রাষ্ট্রকে দলীয়করণের ধারার বদলে গণতান্ত্রিক ব্যবস্থায় আইনের শাসনের প্রতিষ্ঠা, রাষ্ট্র ক্ষমতার গ্রহণযোগ্য ভারসাম্য, বিচার বিভাগের স্বাধীনতা ও ক্ষমতা নিশ্চিত করা, সব নাগরিকের মৌলিক মানবাধিকারের নিশ্চয়তা, রাষ্ট্রের সর্বস্তরে সুশাসন প্রতিষ্ঠা প্রভৃতি।\nদলের একজন সিনিয়র নেতা বলেন, ঐক্যের প্রস্তাব নিয়ে আগ্রহীরা নিজেদের মধ্যে আলোচনা করছে। তারা মতামত দিবেন। পরে চূড়ান্ত হবে। আর সরকারকে নির্বাচনের জন্য যে শর্তগুলো দেয়া হবে সেটা বিএনপি ও ২০ দলীয় জোটের।


সিলেটভিউ টুয়েন্টিফোর ডটকম, ২০১৯-০৮-১১ ১৩:৪১:১২\nশাহাদাত হোসেন, মালয়েশিয়া থেকে :: ধর্মীয় ভাবগাম্ভীর্যের মধ্য দিয়ে মালয়েশিয়ায় পবিত্র ঈদ-উল-আযহা পালিত হয়েছে। ‘আল্লাহু আকবর আল্লাহু আকবর লা ইলাহা ইল্লাল্লাহু আল্লাহু আকবর আল্লাহু আকবর ওয়ালিল্লাহিল হামদ’ ধ্বনিতে মুখরিত হয়ে উঠে মালয়েশিয়ার মসজিদ প্রাঙ্গন।\nরবিবার (১১ আগস্ট) মালয়েশিয়ার স্থানীয় সময় সকাল সাড়ে ৮টায় রাজধানী কুয়ালালামপুরে জাতীয় মসজিদ (নেগারায়) সবচেয়ে বড় ঈদ জামাত অনুষ্ঠিত হয়। মসজিদ নেগারায় নামাজে অংশ নেন প্রধানমন্ত্রী ডা. মাহাথির মোহাম্মদ।\nনামাজ শুরুর আগে বয়ান পেশ করেন খতিব তানশ্রী শাইখ ইসমাইল মোহাম্মাদ। নামাজ শেষে মুসলিম উম্মার শান্তি কামনা করে বিশেষ মোনাজাতের পর মুসল্লিরা পরস্পরের সঙ্গে কোলাকুলি করেন।\nমালয়েশিয়ার পেনাং, জোহর বারু, মালাক্কাসহ বিভিন্ন শহরে ঈদ-উল আযহা উদযাপন করেছেন প্রবাসী বাংলাদেশিরা। হাংতোয়া মসজিদ আল বোখারি, মসজিদ জামেক, তিতিওয়াংসা বায়তুল মোকাররাম, কোতারায়া বাংলা মসজিদ, ছুবাংজায়া বাংলা মসজিদ, ক্লাং, পেনাং, ছুঙ্গাই ভুলু, সেলায়ং পাছার পুচংয়ে ঈদের নামাজ আদায় করেন প্রবাসী বাংলাদেশিরা।\nমালয়েশিয়াস্থ বাংলাদেশের হাইকমিশনার মহ. শহীদুল ইসলাম সেদেশে বসবাসরত প্রবাসীদের ঈদ শুভেচ্ছা জানিয়েছেন। এ ছাড়া ব্যবসায়ী, রাজনৈতিক, মুক্তিযোদ্ধা ও সুশীল সমাজের নেতৃবৃন্দও প্রবাসীদেরকে ঈদ শুভেচ্ছা জানিয়েছেন।\nসিলেটভিউ২৪ডটকম/১১ আগস্ট ২০১৯/শাহাদাত/আরআই-কে


এক বিশ্ববিদ্যালয়ে দুই ভিসি! - আনন্দ\nজানা গেছে, রাজধানীর বনানীতে অবস্থিত প্রাইমএশিয়া বিশ্ববিদ্যালয়ের যাত্রা শুরু হয় ২০০৩ সালের ২৬ আগস্ট। প্রতিষ্ঠার পর থেকেই আচার্য ও রাষ্ট্রপতির মাধ্যমে দায়িত্ব পালন করেন দুজন উপাচার্য।\nতারা হলেন- অধ্যাপক গিয়াস উদ্দিন আহমেদ ও অধ্যাপক ড. আবদুল হান্নান চৌধুরী। তাদের মধ্যে দ্বিতীয় জন মেয়াদ শেষ হওয়ার ৩ মাস আগেই ইস্তফা দেন ২০২০ সালের অক্টোবরে।


বিহারে বাজ পরে মৃত ৮৮, হতাহত অনেক। টুইটারে সমবেদনা মোদী ,মমতার - Newsbazar24\nবিহারে বাজ পরে মৃত ৮৮, হতাহত অনেক। টুইটারে সমবেদনা মোদী ,মমতার\nBy NewsDesk-2 26-Jun-2020 01:35 PM 358\nNews bazar24: ধারাবাহিক বজ্রবিদ্যুৎ সহ বৃষ্টির জেরে বিহারে মারা গেলেন ৮৮ জন। জখম ২৮ জন। বহু কাঁচা বাড়ি, ক্ষেত পুড়ে ছাই, পুড়েছে ফ্যান, টিভি ইলেকট্রিক গ্যেজেট। এই ঘটনায় শোক প্রকাশ করেছেন প্রধানমন্ত্রী মোদি ও রাজ্যের মুখ্যমন্ত্রী নিতিশ কুমার।অপরদিকে উত্তরপ্রদেশেও বাজ পড়ে ৫ জনের মৃত্যু হয়েছে বলে খবর।\nবিহারের বিপর্যয় মোকাবিলা দপ্তর জানিয়েছে, বাজ পড়ে ক্ষতিগ্রস্ত হয়েছে ২৩টি জেলা। তার মধ্যে সবথেকে বেশি হতাহত হয়েছে গোপালগঞ্জে। সেখানে মারা গেছেন ১৩ জন। মোদি জানিয়েছেন, সরকার পুনর্বাসন এবং ক্ষতিপূরণের দিকটা দেখছে। তিনি হিন্দিতে টুইট করে লিখলেন, ‘ভারি বারিশ আর ঠণকার কারণে বিহার এবং উত্তরপ্রদেশের কয়েকটি জেলায় বহু মানুষের মৃত্যুর খবর পেলাম। ওই রাজ্যের সরকার শিগগিরই উদ্ধারের ব্যবস্থা করছে। পরিবারের জন্য আমার সমবেদনা ‘’।\nএদিকে বাজ পড়ে মৃতদের পরিবারকে ৪ লক্ষ টাকা ক্ষতিপূরণ দেওয়ার কথা ঘোষণা করেছে বিহারের নীতীশ কুমার সরকার। রাজ্যবাসীকে অনুরোধ করেছেন, ভারি বৃষ্টির সময় তাঁরা যেন ঘরেই থাকেন।আর বাজ পড়ার সময় বিছানার উপর বসে থাকার চেষ্টা করেন’’ এতে হতাহত এড়ানো যাবে। টুইটারে মৃতের পরিবারকে সমবেদনা জানিয়েছেন বাংলার মুখ্যমন্ত্রী মমতা বন্দ্যোপাধ্যায়। লিখেছেন, বাংলার মানুষ তাঁদের পাশে রয়েছেন।\nআবহাওয়া দফতর জানিয়েছে, এখনই ঝড়বৃষ্টি থামছে না বিহারে। আগামী কয়েক দিন বিহারের ৩৮টি জেলাতেই বজ্রবিদ্যুৎসহ বৃষ্টি হবে।\nমালদার কালিয়াচকে বাজ পরে মৃত ২ জেলের। আহত ৫জন,এলাকায় শোকের ছায়া\nপুলিশকর্মীদের করোনা বিষয়ে সচেতনতা বাড়ানোর জন্য স্বাস্থ্য বিষয়ে...\nমালদার কালিয়াচকে বাজ পরে মৃত ২ জেলের। আহত ৫জন,এলাকায় শোকের ছায়া...\nহাসপাতালের বেডে বসে কি বলছেন অমিতাভ ? ...\n12-Jul-2020 02:54 PM\nগত ২৪ ঘণ্টায় মঙ্গলবার সারা দিনে ভারতে ...\n08-Jul-2020 02:46 PM\nসমুদ্রপৃষ্ঠ থেকে ১১ হাজার ফিট উচ্চতায় ...\n03-Jul-2020 12:52 PM\nআপনি কি ট্রেন লিজে চালাবেন ? ১০৯টি রুট...\n02-Jul-2020 08:16 PM\nআজ বৃহস্পতিবার থেকে পর্যটকেরা যেতে পার...\n02-Jul-2020 03:33 PM\nবিয়ের এক দিন পরেই করোনায় মারা গেলো সদ...\n01-Jul-2020 02:28 PM\nআগামীকাল থেকে মালদা শহরের সমস্ত দোকান ...\n17-May-2020 12:49 AM\nকৃষকদের স্বার্থে জাতীয় সড়কে ধান ভূট্টা...\n27-Jun-2020 10:21 PM\nবর্ষার আগে ইংরেজ বাজার শহরে হলোনা ড্রে...\n13-Jun-2020 03:05 PM\nমালদায় বিজেপি সরকারকে তুলোধোনা করলেন ...\n24-Feb-2020 12:50 AM


স্মৃতিতে ভয়াল ২১শে আগস্ট\nপ্রকাশিত: ০৪:২১ পিএম, ২১ আগস্ট ২০২০\nআমরা ’৭৫-উত্তর প্রজন্ম দেখিনি বঙ্গবন্ধুকে। আমাদের জন্মের পূর্বেই ১৫ই আগস্ট জাতির পিতাকে সপরিবারে হত্যার মধ্য দিয়ে জাতিকে করা হয়েছে পিতৃহীন। ৩রা নভেম্বর জেলখানায় মুক্তিযুদ্ধের চার সিপাহসালারকে হত্যা করে আমাদের বঞ্চিত করা হয়েছে আদর্শিক নেতৃত্ব থেকে। কিন্তু স্বাধীন বাংলাদেশে মুক্তিযুদ্ধের চেতনাকে ধ্বংস করার অপচেষ্টার সাক্ষী হয়েছি আমরা। আমরা বারবার শাসিত হয়েছি রাজাকারদের হাতে। আমরা হয়েছি ইতিহাস বিকৃতির সহজ শিকার। সাম্প্রদায়িক বিষবাষ্পের মাঝে ধুঁকে ধুঁকে বেড়ে ওঠা এক বিভ্রান্ত প্রজন্ম আমরা। আমাদের দুর্ভাগ্য আমরা দেখেছি ’৭৫-এর ১৫ই আগস্টের অসম্পন্ন অধ্যায়ের শেষ মঞ্চায়ন ২১শে আগস্ট! শুধু বঙ্গবন্ধুর রক্তের শেষ উত্তরাধিকার নয়, তার আদর্শকে চিরতরে নিশ্চিহ্ন করতে একই স্থানে একই সাথে সকল শীর্ষ নেতাকে হত্যা করার বিএনপি-জামায়াত সরকার কর্তৃক স্বয়ং রাষ্ট্রীয় প্রচেষ্টা।\n২০০৪ সাল, আমি নবীন আইনজীবী হিসেবে সুপ্রিম কোর্টে প্র্যাকটিস করি এবং আওয়ামী যুবলীগ কেন্দ্রীয় কমিটির সর্বকনিষ্ঠ সদস্য। তখন আমার প্রাণপ্রিয় সংগঠন বাংলাদেশ আওয়ামী লীগ রাষ্ট্রীয় ক্ষমতার বাইরে, বিরোধী দলের ভূমিকায়। ফলে আমরা স্বাধীনতার পক্ষের প্রায় সকলেই ঐক্যবদ্ধভাবে আন্দোলনে সক্রিয় ছিলাম। আমাদের নেতৃবৃন্দের রাজনৈতিক মামলার আইনি সহায়তা প্রদান ও আদালত প্রাঙ্গণে বিভিন্ন কর্মসূচিতে অংশগ্রহণ ছিল নিত্যনৈমিত্তিক ব্যাপার। পাশাপাশি প্রায় সকল রাজনৈতিক আন্দোলনে রাজপথে সক্রিয় থাকাটা ছিল অতি স্বাভাবিক ঘটনা।\n২১শে আগস্ট, এই দিনে পেশাগত কারণে জনসভাস্থলে পৌঁছাতে আমার কিছুটা দেরি হচ্ছিল। রওনা হয়ে সচিবালয়ের পাশের ভিড়ে পৌঁছাতেই দ্রিম দ্রিম বিকট শব্দ শুনতে পেলাম। প্রথমে কিছুই বুঝে উঠতে পারিনি। ওসমানী উদ্যানের দিক থেকে একজন দৌড়ে এসে বললো, ‘শেখ হাসিনা নাই আমাদের শেখ হাসিনা নাই’। শোনার সাথে সাথে আমার শরীর রক্তশূন্য হয়ে পড়ে, আমি সম্বিত হারিয়ে ফেলি।\nকিছুক্ষণ পর চারদিক থেকে কান্নামিশ্রিত একটি শব্দই আসতে থাকে, ‘রক্ত শুধু রক্ত’। আমরা যাওয়ার চেষ্টা করলেও বঙ্গবন্ধু অ্যাভিনিউ থেকে মানুষের ঢল সচিবালয়ের দিকে আসতে থাকায় বারবার বাধাপ্রাপ্ত হই। জনস্রোতের সাথে কখন যে কদম ফোয়ারা হয়ে শাহবাগের কাছে চলে আসি বুঝতে পারিনি।\nআমার মাথার মধ্যে শুধু একটি প্রশ্নই ঘুরপাক খাচ্ছিল, ‘নেত্রীর কী অবস্থা? জনসভার নেতৃবৃন্দ কেমন আছেন? কেমন আছেন জনসভায় উপস্থিত সাধারণ মানুষ?’ আমার মন বারংবার ১৫ই আগস্টের ভয়াবহতার শঙ্কায় অস্থির হয়ে উঠছিল। তৎক্ষণাৎ বিচলিত হয়ে আমার সবচেয়ে আস্থা ও বিশ্বাসের জায়গা বঙ্গবন্ধু পরিবারের সদস্য ব্যারিস্টার তাপস ভাইকে ফোন দেই, জানতে পারলাম ইতোমধ্যে জননেত্রীকে সুধাসদনে নিয়ে যাওয়া হয়েছে। এই খবরে আমি সম্বিত ফিরে পেলাম, মনে স্বস্তি এলো। কিন্তু তার কাছেই প্রথম জানতে পারি যে, আইভি রহমান গুরুতর আহত এবং অবস্থা আশঙ্কাজনক। আর ঝরে গেছে বেশ কিছু তাজা প্রাণ।\nপরিচিত এক ব্যক্তি ফোন দিয়ে বললেন, ‘আপনার নেতা নাসিম ভাই আহত’। সঙ্গে সঙ্গে আমার রাজনৈতিক অভিভাবক মোহাম্মদ নাসিম ভাইয়ের বাসায় ফোন দিয়ে জানতে পারি তিনি গুরুতর আহত। আমার আইন পেশার সিনিয়র নুরুল ইসলাম সুজন ভাইকে ফোন দেই এবং তাকে নিয়ে নাসিম ভাইয়ের বাসায় যাই। নেতাকে আহত অবস্থায় বিছানায় কাতরাতে দেখি। তখন তার বড় ছেলে জয় সাহেব ছুটে এসে বিচলিতভাবে বললেন, ‘জনসভায় বোমা নয় গ্রেনেড ছোড়া হয়েছে, টিভিতে দেখাচ্ছে’। আমরা আঁতকে উঠি, স্তম্ভিত হয়ে পড়ি। নাসিম ভাই আমাকে বলেন, ‘মতিন খসরু আমার পাশে ছিল, খোঁজ নিয়ে দেখো তার কী অবস্থা?’ খোঁজ নিয়ে জানি যে তিনিও আহত হয়েছেন।\nইতোমধ্যে অ্যাডভোকেট সাহারা আপার আহত হওয়ার খবর আসে। আমাদের অধিকাংশ কেন্দ্রীয় নেতা শমরিতা হাসপাতালে ভর্তি আছেন শুনে আমি ও সুজন ভাই সাথে সাথেই ছুটে যাই শমরিতায়। হাসপাতালে পৌঁছে দেখি শুধু রক্ত আর রক্ত, কান্না আর আর্তনাদ। নেতৃবৃন্দকে দেখতে উপরে উঠে ভেতরে যেতে চাইলে নিরাপত্তার স্বার্থে নিষেধ করা হয় এবং সবার চিকিৎসা চলছে জানানো হয়। তবে সুজন ভাই ভেতরে যান এবং তিনি ফিরে এসে জানান, সিনিয়র নেতারা অনেকেই গুরুতর আহত ও রক্তাক্ত! তারপর আমরা যাই কমফোর্ট হাসপাতালে, সেখানে আহজারিতে আকাশ-বাতাস ভারী হয়ে উঠেছে। সেন্ট্রাল হাসপাতালেরও একই অবস্থা, আহতদের আহাজারিতে চারপাশ ভারী হয়ে উঠেছে। সবচেয়ে করুণ দৃশ্যের অবতারণা হয় ঢাকা মেডিকেল কলেজ হাসপাতালে, অশ্রু আর রক্তের বন্যা বয়ে যাচ্ছে। এমনকি আহতদের বাঁচাতে অনেকে রক্ত দিতে চাইলেও রক্তের ব্যাগের স্বল্পতা দেখা যায়। আহতদের স্থানসংকুলান না হওয়াতে যে যেখানে পেরেছে সেখানেই শুয়ে, বসে, দাঁড়িয়ে চিকিৎসা গ্রহণ করেছে। প্রচণ্ড ভিড় আর অনিয়ন্ত্রিত পরিস্থিতির কারণে ভেতরে অবস্থান করা সম্ভব হয়নি। এভাবেই সারারাত হাসপাতাল থেকে হাসপাতালে আহতদের রক্তে আর আর্তচিৎকারের মাঝে নিজের চোখের জলে বুক ভেসে কখন যে ভোর হয়েছে খেয়ালই করিনি।\nএরই মাঝে একজন আহত নারী, যার পা থেকে কোমর পর্যন্ত ব্যান্ডেজ আর দু’পা থেকে ফিনকি দিয়ে রক্ত পড়ছিল, তিনি আমার সাথে থাকা নেতার হাত ধরে জিজ্ঞেস করেন, ‘ভাই নেত্রী বেঁচে আছেন তো?’ এরকম ভয়াবহ আশঙ্কাজনক অবস্থার মধ্যে নিজের কথা চিন্তা না করে নেত্রীকে নিয়ে তার দুশ্চিন্তা দেখে আমার চোখ বেয়ে ঝরঝর করে পানি পড়লো। নিজের বাঁচা-মরা নিয়ে এতটুকুও উদ্বেগ ছিল না তার। এরকম ২২টি নিবেদিত প্রাণ ঝরে গিয়েছিল সেদিন।\nআমরা সবাই জানি আমাদের মমতাময়ী নেত্রী ভালোবাসেন এই দেশের প্রতিটি মানুষকে, তিনি জীবন দিতে পারেন এদেশের প্রতিটি মানুষের জন্য। কিন্তু সেদিন এটা জেনেছিলাম যে, এ দেশের মানুষ নেত্রীকে কতোটা ভালোবাসে! কতোটা ভালোবাসলে মানুষ তার জন্য এভাবে অকাতরে প্রাণ বিলিয়ে দিতে পারে! শেষ নিঃশ্বাসেও মানুষ কীভাবে নেত্রীকে স্মরণ করে এবং তার শুভকামনা করতে পারে, তা এই ভয়াল স্মৃতির মধ্যেই স্পষ্ট হয়ে আছে।\nপরদিন ২২শে আগস্ট সন্ধ্যায় আইনজীবী প্রতিনিধি দলের সাথে আমিও জননেত্রীর সাথে সাক্ষাৎ করার জন্য সুধাসদনে যাই। সবার চোখে মুখে কী রকম এক অজানা অস্থিরতা, উত্তেজনা ও ক্ষোভ বিরাজ করছিল। কিন্তু সবকিছু ছাপিয়ে যখন প্রাণপ্রিয় নেত্রীর মুখখানি দেখলাম, তখন বিদ্যুৎ ঝলকানির মতো দেহে প্রাণ ফিরে পেলাম। দেখলাম নেত্রী আমাদের মাঝে আছেন, মৃত্যুভয় তাকে স্পর্শ করতে পারেনি। আহত শরীরেও দৃঢ়চিত্তে কথা বলে চলেছেন, দিকনির্দেশনা দিয়ে যাচ্ছেন! যা মুহূর্তেই সঞ্চারিত হলো আমাদের মনে ও প্রাণে। আমরা প্রতিজ্ঞা করি ঘুরে দাঁড়াবার, প্রতিজ্ঞাবদ্ধ হই প্রতিরোধ গড়ে তুলবার।\nলেখক : ডেপুটি অ্যাটর্নি জেনারেল, গণপ্রজাতন্ত্রী বাংলাদেশ


আজই কংগ্রেস ছেড়ে তৃণমূলে যোগ দিচ্ছেন প্রণব-পুত্র অভিজিৎ! – Mahanagar24x7\nHome Featured আজই কংগ্রেস ছেড়ে তৃণমূলে যোগ দিচ্ছেন প্রণব-পুত্র অভিজিৎ!\nআজই কংগ্রেস ছেড়ে তৃণমূলে যোগ দিচ্ছেন প্রণব-পুত্র অভিজিৎ!\nনিজস্ব প্রতিনিধি : আজ, সোমবারই কংগ্রেস ছেড়ে তৃণমূলে যোগ দিচ্ছেন প্রণব-পুত্র অভিজিৎ মুখোপাধ্যায়। তৃণমূলের একটি সূত্রেই এ খবর মিলেছে। সব কিছু ঠিকঠাক থাকলে কংগ্রেসের সঙ্গে দীর্ঘ দিনের সম্পর্কে ইতি টেনে এদিনই জীবনের নয়া রাজনৈতিক ইনিংস শুরু করতে চলেছেন প্রাক্তন রাষ্ট্রপতির পুত্র।\nলোকসভা ভোটে গোহারা হারেন প্রাক্তন রাষ্ট্রপতি প্রয়াত প্রণব মুখোপাধ্যায়ের পুত্র অভিজিৎ। একুশের বিধানসভা নির্বাচনে রাজ্যে মুখ থুবড়ে পড়ে বাম-কংগ্রেস জোট। ২৯২টি আসনে নির্বাচন হয়েছে। তার একটিতেও জয়ী হননি বাম কিংবা কংগ্রেস। এর পরেই অভিজিৎ ক্ষোভ উগরে দেন দলীয় নেতৃত্বের প্রতি। তা নিয়ে প্রদেশ কংগ্রেস সভাপতি অধীররঞ্জন চৌধুরীর সঙ্গে দূরত্ব তৈরি হয় অভিজিতের। তৃণমূল নেত্রী মমতা বন্দ্যোপাধ্যায়ের স্তুতিও শোনা যায় অভিজিতের গলায়। এর পরেই একদিকে যেমন অভিজিতের সঙ্গে কংগ্রেসের দূরত্ব বাড়তে থাকে, তেমনি তিনি ক্রমশ কাছাকাছি আসতে থাকেন তৃণমূলের। মুর্শিদাবাদের তৃণমূল নেতাদের সঙ্গে গোপনে বেশ কয়েক প্রস্ত বৈঠকও করেন অভিজিৎ। তার পরেই অভিজিতের তৃণমূলে যোগ দেওয়া নিয়ে জল্পনা ছড়ায়। যদিও তৃণমূল নেতাদের সঙ্গে বৈঠক নিয়ে রা কাড়েননি অভিজিৎ।\nতৃণমূলের একটি সূত্রে খবর, সপ্তাহ দুয়েক আগে যেদিন ছেলেকে নিয়ে মুকুল রায় বিজেপি ছেড়ে তৃণমূলে যোগ দিয়েছিলেন, সেদিনই হাত আঁকা ঝান্ডা ছেড়ে ঘাসফুল আঁকা নিশান হাতে তুলে নেওয়ার কথা ছিল অভিজিতের। কিন্তু কোনও এক অজ্ঞাত কারণে সেদিন মমতা-সঙ্গ ধরেননি অভিজিৎ। হয়তো আজ, সোমবারের বারবেলায় বাবার স্মৃতিবিজড়িত দল ছেড়ে নতুন জার্নি শুরু করবেন বলেই!\nPrevious article কোভিড-মুক্ত হওয়ার পর হাড়ে প্রচন্ড ব্যাথা? জেনে নিন চিকিৎসকরা কী বলছেন\nNext article গরু-মোষের তফাত বোঝে না, অথচ জুনেইদদের হত্যা করতে ভুল করে না , ভগবতকে কটাক্ষ ওয়েসির